Қизиқарли саволлар жавоблар? - Qiziqarli foydali malumotlar\nҚизиқарли саволлар жавоблар?\nАссалому алейкум ҳурматли қадрдонларимиз! Қизиқарли саволлар ва жавоблар – сизни қизиқтирган савол ва жавоблар тўпламидир. Омадли илғор инсон хеч қачон жойида қотиб қолмайди, балки изланишда давом этади. Қизиқувчангилик бизни ҳаётимизни чиройлаштиради ва қизиқарли бўлишига ҳисса қўшади. Бу ерда сиз учун янги қизиқарли саволлар топламини тақдим етамиз.\nҲозирги вақтда ҳамма саволларга жавобларни интернетдан топиб олиш қийин эмас. Биз сизни вақтингиз кетмасин деб, саволларни жавоблар билан берганмиз.\nСавол — №1\nНима учун Барселонада таксилари қора-сариқ рангди?\n07.06. 1926 таксистлар йўлда ётган нотаниш инсонни устидан босиб ўтишади. Кўринишидан бир гадо, барибир бу инсонни хеч кими йўқ шу билан бирга барибир йўлкира ҳаққини бера олмайди деб олдидан бе еътибор ўтиб кетишган. Афсуски бу йўлда ётган инсон буюк архитектор Антонио Гауди Барселона фаҳри бўлган . Гауди ҳалокати бўлган кун биринчи трамвай йўлга қўйилган кунга тўғри келди. Охир обиқат бу нотаниш йўловчини Барселониядаги қашшоқлар касалхонасига олиб боришади.\nБарселонияликлар уч кун оёққа туриб Гаудини излашади. Лекин хеч бири Гаудини камбағаллар касалхонасидан излаш кераклигини ҳаёлига ҳам келтиришмайди. Гауди 10.06. 1926 йили ҳушига келмайдан шу касалхонада ҳаётдан кўз юмади. Гаудини омади бор екан уни жасадини оммавий жойда кўмилмади. Уни черковдаги Саграда таниб қолади ва ҳаммага ҳабар беради.\nБарселона мери шу воқеадан сўнг барча таксистларга, юк ташувчиларга бир умр бундай буюк инсонни ўлимига сабабчи бўлганликлари учун уларга шармандалик, мотам рамзини билдирган қора рангни берган. Каталонлар рамзида қора ранг – мотам, сариқ – шарманда деганидир. Шунинг учун ҳам Барселонияликлар ўзларида шарманда ва мотам рамзни билдиручи рангда юришади.\nАнтонио Гауди (1852-1926) ўзи қурган шаҳарида ҳалок бўлади. Гауди бўмаганида ҳозир Барселона ҳам бўлмас эди. У ўзини умрининг 40-йилини қуришга бағишлаган мажидда кўмилган.\nНима учун эркакларга, ўғил болаларга кўк рангли кийимларни танлайдилар, аёллар ва қизларга эса пушти?\nҚадим қадимларда шундай ўйлашган – ёш болалар билан ёмон руҳлар озуқланармиш. Айрим ранглар еса ёмон руҳларни яқинлаштирмасликка ёрдам беради деб ўйлашган. Кўк ранг осмон билан тенглаштирилган, ёруғлик, поклик ва илоҳий руҳ деб қарашган. Ўғил болалар жуда қадрланганлиги ва насл давомчиси сифатида қаралгани учун ота ва оналар бу рангдан ҳимоя сифатида фойдаланишган.\nЁвуз руҳлар қиз болаларга тегишмаган екан. Шунинг учун уларда бир қанча вақт рангили ёпинчиқлар бўлмаган. Европа афсонасида қиз болалар қизил гуларни ичида ўралиб туғиларкан деган гаплар юрган. Шу афсонада ўғил болалар эса кўкимтир карам билан дунёга келишган экан.\nНима учун акваланистлар маскасини кийишдан олдин унда тупуришади?\nҲақиқатдан ҳам бу ҳунук иш – бундай ҳолатга ҳамма ҳам қарай олмайди албатта. Ички ойнасидаги сўлаклар ойнани терлашига қарши экан.\nСўлак малекуласи – буни иккита плюс тарафлари бор, ҳудди батерейкани манфий ва мусбат тарафлари каби. Агар маскани ичига тупурилса у ерда бир хил ва тенг ёйилган қувватлар бўлади. Бу эса маскаларни кўринмай қолишини олдини олади. Маска эса шаффоф рангда тураверади. Мана сабаби нимада экан.\nСавол % — 4\nНима учун Нидерландияни Голландия деб аташади?\nҲақиқий номи асли — Нидерландиядир. Нидерландия ( паст ерлик) маъносини англатади. Давлат паст балотада, 40 % ери эса денгиздан пастда жойлашган.\nҚаердан иккинчи номи келиб келади? Бу ном кичкина ном қозонган жойга берилган, бутун давлатни эмас. Бу вилоятни кўпгана бошқа давлатларни олди бердиси бўлгани ва ҳамма бу вилоятни танигани учун бутун давлатни Недерландияни Голландия деб аташган (ҳаммага тушунарли бўлсин деб). Мисол:Бизга маълумки Совет даврида камдан кам Россия деб айтишган.\nСавол № — 7\nНима учун ошхона пичоқларини учи айлана бўлади?\nАслида пичокларни учлари 17-асргача учли бўлган. Иш бундоқ бўлган. Катта зиёфатларни биридан таомларни фарқига борадиган бир инсон таомларни таътиб кўргач тиш тозалагич сифатида пичоқдан фойдаланган екан. Буни кўрган кардинал ертаси куниёқ пичоқларни ҳаммасини учини айлана қилиш тўғрисида буйруқ беради. Кейинчалик бу мода Францияда, кейин бошқа давлатларни машҳур бўла бошлаган.\nСавол № — 8\nБу қизиқ. “Ҳамма гап шлапада” – нимага унақа дейишади?\nШалапа этиккетни англатар экан.\nСавол № 9\nНима учун Бирма аҳолиси чўчқаларни боқишади ва хитойларга сотиб юборишади ва яъна улардан чўчқа болаларини сотиб олишади?\nЧунки Буддизм уларга ўлдиришни ман қилади.\nИккита давлатни пойтахтини номини айтинг? Сингапур ва Тунис.\nЖавоб: Сингапур ва Тунис (далат ва пойтахт битта номга эга)\nНазад Предыдущая запись: Қизиқарли ва мантиқий саволлар тўплами\nДалее Следующая запись: Қизиқарли ва мантиқий саволлар тўплами.


Мўмин қабри пиар ё қасос майдони? - 30 Июня 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Yakshanba, 17.10.2021, 16:40\nГлавная » 2013 » Iyun » 30 » Мўмин қабри пиар ё қасос майдони?\nМўмин қабри пиар ё қасос майдони?\nИнстаргамда рахматли Мўмин Ориповнинг рафиқаси Камола Орипованинг, Мўмин хотирасига бағишлаб қаердадир , кимлардир концерт қилишаётгани ва бунда на уни, ва на Мўмин онаси хабари йўқлигини айтиб, хайратланиб матн чоп этганди.\nБир кун ўтмай эса , рости хам кичик концерт ташкил қилиниб, ўтказилгани хабари тарқалди. Қизиғи, Камола Орипова ва унинг оиласисиз ўтгани маълум бўлди.\nКамола Орипова аввалига умуман бу хақида гапиришни истамади:\n-Агар бировни фожеасидан пиар қилиб кўтарилмоқчи бўлишса, омадини беришсин, хохламайман гапиришни, кейин хасад қиляпти деган гап керакмас.\nМўминни тириклигидаги ўзини танишлари ташкиллаштирдими ахир?\n(Мана шу жойида Камола чидолмайди): Йўқ-да! Алам қиладиган жойи, "Биз Мўминни мухлисимиз" деган бахона билан қилишяпти, тушуняпсизми? Шундай бўлса, мозорда учрашиб қолганимизда, хаттоки онамга салом беришмаганидан ажабландим.\nТушунмадим, мозор? Ким ўзи улар, мозорда нима бор?\n-Эй кўп нарсани очгим йўқ, лекин мана шунгача боришяпти. Тағин менга сен Мўминни ўлимидан пиар қилгансан дегани ортиқча.\nИкки қиз "Божалар" гурухи репертуарини қайта куйлаб чиқиш фикридан бошанди, улардан бири хамма санъаткорлар йиғиладиган жойга тиқилиб юрадиган бир мухлиса қиз эди. Унга шахсан ман ва мани оиламдан нарироқ юриш айтилганидан кейин, мени дилимга тегиш учун мана шу тариқа мозор бошигача бориб, мархум турмуш ўртоғимга атаб концерт уюштиришгача борибди.\nҚандай қилиб мен ва Мўминни уйдагилари ва хаттоки Жахонгир Позилжоновсиз бундай хотира концерт қилиш мумкин? У қиз билан уришганим сабабидан, то улар хақида чуқурлашиб гапиргим йўқ, нима бўлса шартта "разборка"га кафега чақириб, орага санъаткорларни хам қўшишмоқда. Жанжалли холатлар мен учун эмас. Бунақа инсонлар мени атрофимда бўлиши хам, менга керакмас, тушуняпсизми?\nМен у икки қиз ва шу ишларга алоқадорларни умуман номини хам айтишни лозим топмайман, уларга реклама қилишни истамайман!\nНима қилишса қилишаверсин, концертми бошқами, лекин мени оиламдан четда туришсин! Шу мени истагим! Оиламга чанг солишмасин!\nМана шундай ғалати воқеалар...\nБиринчидан Мўмин Орипов бу "Божалар" гурухи, яккахон хонанда эмас. Негадир тириклигидан кўра оламдан ўтганидан кейин бундай ғалати мухлисалар пайдо бўлиши янада ажабланарли холат.\nАниқ бир холатни билмайману, лекин нахотки Камола Ориповадан қасос олиш учун майдонни қабр атрофини танлашяпти?\nМархум инсон ортидан қилинаётган нарсадан қўрқишмайдими? Бу пиар эканлиги тушунарли холат, бўлмаса айнан "Божалар" гурухи қўшиқларини куйлаб чиқмоқчи бўлган қизларга нима учун бундай нарсалар керак?\nВойбўўў мухлисликдаям Мўмин Ориповгамас, ўзиям Майкл Джексон бўлиб кетди буёғи бору. Адекват инсонни хаммасига гап Мўмин Орипов эмас, шунчаки у хонанда бўлганию, унинг ўлими орқали пиар кераклиги ва бахонада Камолани хам асабига тегиш керак бўлгани тушунарли холат.\nБилмадим ким ва қаерда қатнашдию, лекин бу хаммаси пасткашлик ва қабихликдан ўзгаси эмас.\nЭто очень подло и низко!\nКатегория: Shou biznes olami | Просмотров: 837 | | Теги: Мўмин қабри пиар ё қасос майдони? | Рейтинг: 5.0/1


"Kutmagan kunlarim, kutgan kunlarim" китоби, Behzod Fazliddin\nKutmagan kunlarim, kutgan kunlarim\nБеҳзод Фазлиддиннинг ушбу китобини ўқиб, ҳаётнинг ўзи гўзал бир шеъркитоб, кутган – кутмаган кунларимизнинг бари сирга йўғрилган шеърлардир, деган ўй кўнглингиздан кечса, ажаб эмас. Шеър юрак ва руҳ, туйғу ила фикр осон топишган оний кайфият, ўз навбатида, узоқ тўлғонишлар маҳсули эканини китобдаги битиклар туғилган саналардан ҳам билса бўлади.\nСиз кўнгил ортидан эргашасизми ёки ақл йўлини танлайсиз? Эҳтимол, кучли ирода, собит эътиқод ёрдамида бу икки буюк кучни бирлаштира олиш мумкиндир? “Кутмаган кунларим, кутган кунларим” мутолааси давомида бу ҳақда ўзингиз бир хулосага келарсиз...\nIstiqlolim - iqbolim\nIkki qalb saodati


Билл Гейтс биринчи марта дунёнинг «энг бой икки инсони» сафидан чиқиб кетди\nБилл Гейтс биринчи марта дунёнинг «энг...\n17.07.2019 17:01 0 2074\n«Microsoft» компанияси асосчиси миллиардерлар индекси етти йиллик тарихида илк маротаба учинчи ўринга пастлади. Бу ҳақда «Bloomberg» хабар берди.\nГейтснинг «иккинчи ўрни»га «Louis Vuitton Moët Hennessy» компаниялари гуруҳи президенти Бернар Арно кўтарилди. «LVMH» соф қиймати 107,6 миллиардга ошгани французнинг америкалик бизнесмендан 200 млн. долларга ўзиб кетишига асос бўлди.\nАрно ўтган йили Европанинг энг бой кишиси сифатида эътироф этилганди.\nБироқ, экспертларнинг таъкидлашича, агарда пулларини хайрияга ишлатмаганида Билл Гейтс жаҳондаги энг бой инсон мақомини ҳозир ҳам сақлаб турган бўларди. У Билл ва Мелинда Гейтс хайрия жамғармасига шу пайтгача 35 миллиард доллар ўтказиб берган.\nЭнг бой инсонлар рўйхати етакчиси — «Amazon» асосчиси Жефф Безоснинг бойлиги 125 миллиард долларга баҳоланган.\nБилл Гейтс энг бой одамлар\nХориж 16/09, 09:09\nХориж 20/08, 23:00


ИЛОҲИЙ ҲИКМАТ... ЁХУД МЕН ЖАВОБ ТОПОЛМАГАН САВОЛ - Mehrob.uz\nМақолалар access_time6-октябрь, 14:42\nИмом Аҳмад ибн Ҳанбал роҳимаҳуллоҳнинг ҳузурларига бир аёл…\nМақолалар access_time14-сентябр 2019, 15:23\nАллоҳ таоло Фуссилат сурасининг 36-оятида: «Агар сизни шайтон томонидан…\nИЛОҲИЙ ҲИКМАТ... ЁХУД МЕН ЖАВОБ ТОПОЛМАГАН САВОЛ\naccess_time30-июнь 2017, 22:47 visibility2083\n(Баҳодир акамнинг ҳовлисида содир бўлган ҳаётий воқеа)\nБаҳорнинг биринчи якшанбаси эди. Қарасам, ҳовлимиз атрофида беш-олтита қалдирғочлар роса айланиб учишаяпти. Кўклам элчилари бирпас "важур-вужур" қилишди-да, сўнг қаёққадир ғойиб бўлишди.\nБир ҳафтадан сўнг уйимизнинг шифтига ўша қалдирғочлар ин қурди. Қут-барака ва поклик рамзи бўлган қадрдонларнинг кулбамизга қўноқ бўлиши барчани бирдек севинтирди. Шу орада бир муддат вақт ўтди. Энди қалдирғоч полапонлари ҳам пайдо бўлди. Бу жаннати қушларнинг бизга яқин бўлганидан, айниқса, фарзандларимнинг оғзи қулоғида.\nБир куни ишдан келсам, қалдирғочлар безовталанган ҳолда учиб юришибди. Қарасам, уларнинг инини мусича эгаллаб олибди. Аввалига мен учун қизиқ ва жумбоқли бўлган бу ҳолатни анча томоша қилиб турдим. "Ҳовли эгалари" бегона меҳмонни қувиб юбора олмаётганидан хуноб бўлиб, атрофга айюҳаннос соларди. Раҳмим келиб, мусичани қувиб юбордим. Бу ишимдан ҳаёт изга тушгандек бўлди. Лекин уйга кириб кетишим билан "уй можароси" яна бошланди. Чиқсам, яна шу аҳвол. Уч томонлама "келишмовчилик" узоқ давом этди...\nЭртасига қалдирғочлар яна умидвор учиб келишиб, қадрдон ошиёнини "қўлга киритиш ҳужуми"ни давом эттиришди. Қўшин сафида эндигина қанотчаларини чиқарган қалдирғоч болалари ҳам бор эди. Кечгача улар ин атрофида айланишди. Бироқ бу дафъа ҳам уларнинг уринишлари зое кетди. Назаримда, энди қалдирғочлар бошқа тинч макон топишга тараддудланишарди. Тинмай вижирлашларидан улар мен билан хайрлашаётгандек эди. Шундай бўлди ҳам.\nҚалдирғочлар кейинги йили қайтиб келишмади. Мен қалдирғочлар олдида қандайдир хижолатда эдим. Бўлиб ўтган воқеа, хаёлимга ўрнашиб қолган ўй-фикрлар менга ҳечам тинчлик бермасди. Ахир, бечора қалдирғочлар роса меҳнат қилиб ин қурса-ю, унинг роҳатини бошқалар кўрса?! Қани бу ерда мантиқ, қани ҳикмат? Ахир, бири жаннати, иккинчиси илоҳий қуш бўлса, Наҳотки, ҳаётнинг шундай синоатли қонуниятлари ҳам мавжуд бўлса?! Ўйлаб ўйимга етолмасдим...\nОрадан икки йил ўтди. Фасллар алмашди. Бу галги баҳор фасли оламни янада яшартириб ва яшнатиб юборди. Кўкламнинг ўзгача таровати ва ҳароратли нафаси кўнгилларга руҳий енгиллик бахш этди. Айниқса, гул-чечакларнинг жамолию қушларнинг хонишли сайраши борлиқни ажиб бир сийратга тўлдирди\nБиз интиқлик билан кутган қалдирғочлар бу йили яна қайтиб келишиб, дилимизни мунаввар этди. Ҳовлимиз гўё нурга тўлгандек бўлди. Қадрдонларимиз жонажон инини қайтадан тиклади. Кўп ўтмай ўз-ўзидан "кўпайишди".\nБиз оиламиз билан адолат тантана қилганидан ниҳоятда хурсанд эдик...\n"Уммондан дурлар" китобидан.


Биз бугун ахборот асрида яшаяпмиз. Ҳаётимизнинг ҳар-бир жабхасида ахборот техналогияларидан фойдаланимиз.Уларсиз ҳаётимизни тасаввур қилиш қийин.Келажагимиз эгалари бўлган ёшлар ҳам мана шу замонавий ахборот воситаларидан имкони борича фойдаланмоқдалар.Хар-бир нарсанингфойдали тарафи бўлгани сингари хатарли тарафи ҳам бор.Бугун бизга ҳар тарафдан кириб келаётган маълумотлар ичида, инсонни маънан манқурт қиладиган, ўз ғоясидан адаштириб юборадиган ва жамиятга, ёшларимиз келажагига хавф туғдирадиган маълумотлар йўқ дея айта олмаймиз. Шундай экан фарзандларимизни бундай хавф ва хатарлардан сақлашимиз учун уларда мана шундай зарарли маълумотлар ва бузғунчи ғояларга қарши маънавий иммунитет хосил қилишимиз лозим. Акс холда кеч қоламиз.\nЮртбошимиз таъкидлаганидек “Фарзандларимизнинг бўш вақти — душманнинг иш вақти”. Муқаддас динимизда, ёшлар тарбиясига жуда катта эътибор қаратилган ва уни ҳамма ишлардан илгари қилинадиган иш эканлиги такидланган.\nПайғамбаримиз алайҳи салом “Ёшлар кўпроқ эътиборга лойиқдир” дея марҳамат қиладилар. Яна бошқа бир ҳадисларида “Сизларга ёшларингизга яхшилик қилишингизга васият қиламан, чунки улар қалблари мулойимдир.”дедилар. Яна у зот алаҳисалом айтадилар. “Фарзандларингизни маҳкам ушлаб уларга чиройли одоб беринг” Ёшлар тарбиясида албатта ота-онанинг ўрни каттадир. Ота-она ўз фарзандига чиройли муомила қилиши ва у билан дўст бўлиши яъни унинг сирдоши ва унинг қалбидаги кечаётган нарсаларини билиши керак. Пайғамбармиз (с.а.в.)айтадилар: “Кимнинг ёш боласи бўлса унга ёшлик қилсин (унга дўст бўлсин)”.\nКўриб турганимиздек бугун маънавий таҳдидлар кучайган замонда, фарзандларимизни ҳар-хил фитналарга қўшилиб кетмасликлари учун, уларнинг қалбида мустаҳкам эътиқодни биз шакиллантиримиз керак. Агар биз бу ишга бепарво бўлсак, уларнинг қалбини бошқа ғараз ниятли кишилар ўзларининг фойдасига шакиллантириб олишга харакат қилишлари турган гап.Ёшлар қалбида мустахкам ирода ва метин эътиқодни шакиллантириш учун, албатта улуғ аждодларимизнинг маънавий меъросларидан фойдалансак мақсадга мувофиқ бўлади.\nИмом Бухорий бобомизнинг бутун умрларини сарф қилиб йиғган ҳадисларни, Абу Муъин Насафий бобомизнинг ўз давридаги ҳар-хил бузғунчи фирқаларга раддия ўлароқ ёзган асрларини, Абу Мансур Мотрудий бобомизнинг муқаддас динимизнинг ақидасини соф сақлаб қолишлик учун, аҳли сунна вал жамоъада мотурудия эътиқодий мазҳабига асос солиб, бизга қолдирган мана шу тўғри йўлнинг мустақим йўл эканлигини, ёшларимизга тушунтириб бера олсак, бизнинг ёшларимиз албатта ҳар қандай маънавий таҳдидларга нисбатан ўзида мустахкам эътиқодий ҳимояни шакиллантира олади ва уларга қарши эзгулик билан жавоб бера олади.\nҲазорасп тумани «Ҳазрати Довуд” масжиди имом-хатиби\nPrevious Post:МИССИОНЕРЛАРНИНГ МАҚСАДЛАРИ\nNext Post:Мафкуравий таҳдидлардан огоҳ бўлайлик.


Қозоғистон вазирликлари радикализмга қарши кураш мақсадида ислоҳ қилинмоқда\nКузатувчиларга кўра, ҳукумат идоралари томонидан яқинда қабул қилинган чоралар бутун мамлакат бўйлаб шубҳали диний фаолият билан боғлиқ ҳолатлар назоратини кучайтиришга қаратилган.\nСуратда: Қозоғистон ҳукумати буюртмаси билан суратга олинган «Зулматда адашганлар» ҳужжатли филмидан кадр. Унда ноанъанавий исломни қабул қилган қозоқ қизлари ҳақида ҳикоя қилинади. Лавҳа ўтган йилнинг апрель ойида намойиш қилинган. [Қозоғистон ижтимоий ривожланиш вазирлиги]\nОСТОНА – Кузатувчиларга кўра, Қозоғистон президенти Нурсултон Назарбоевнинг икки вазирлик - Ахборот ва коммуникациялар ҳамда ижтимоий тараққиёт вазирлигини ахборот ва ижтимоий тараққиёт вазирлигига бирлаштиришга қаратилган ҳаракати ҳукуматга экстремизмга қарши курашнинг самарадорлигини оширишга имкон беради.\nҲукуматни қайтадан тузиш\nНазарбоев 21 февраль куни иқтисодий шароитларнинг ёмонлашуви ва ижтимоий сиёсатдаги муваффақиятсизликни сабаб қилиб, вазирлар маҳкамасини истеъфога чиқарган эди. Сўнгги вақтларда Қозоғистон жамоатчилиги орасида турмуш даражасидан норозилик кучайиб бормоқда, ОАВ ва ижтимоий тармоқлардаги салбий фикр-мулоҳаза ва чиқишлар шундан далолат бермоқда.\n25 февраль куни президент вазирлар маҳкамасининг янги таркибини тасдиқлаб, Асқар Маминни Бакитжан Сагинтаев ўрнига бош вазир этиб тайинлади. Мамин аввалги ҳукумат таркибида бош вазир ўринбосари бўлган.\nАввалги ҳукумат таркибидаги айрим вазирлар ўз лавозимларини сақлаб қолган. Бироқ, иқтисодий ва ижтимоий муаммолар учун масъул бўлган турли вазирликларга янги раҳбарлар тайинланган.\nҚозоғистон президенти Нурсултон Назарбоев 25 февраль куни Остонада парламент қуйи палатаси депутатлари билан янги таркибдаги ҳукуматнинг вазифаларини муҳокама қилмоқда. [Қозоғистон президентининг расмий сайти]\nҚозоғистон ижтимоий ривожланиш вазири ўринбосари Берик Арин ўтган йилнинг сентябр ойидаги Остона конференциясида экстремизмнинг олдини олишда ННТлар билан муваффақиятли ҳамкорлик ҳақида сўзлади. [Қозоғистон ижтимоий ривожланиш вазирлиги]\nБундан ташқари, Назарбоев икки вазирликни бирлаштирди: ахборот ва коммуникациялар ҳамда ижтимоий тараққиёт вазирликлари – ахборот ва ижтимоий тараққиёт вазирлигига айланди.\nЯнги вазирлик радикализмга қарши курашга кўмаклашади\nИжтимоий тараққиёт вазирлиги дин, фуқаролик жамияти ва ёшлар сиёсати масалаларига масъул бўлган, ахборот ва коммуникациялар вазирлиги эса оммавий ахборот воситалари, интернет ва коммуникациялар ишини мувофиқлаштириб келган.\nНазарбоев ахборот ва коммуникациялар вазири бўлган Даурен Абаевни янги тузилган вазирликнинг раҳбари этиб тайинлаган.\nКузатувчилар икки вазирликнинг бирлаштирилиши Қозоғистонда дин соҳасидаги мониторинг самадорлигини яхшилашга имкон беришини тахмин қилмоқдалар.\nҚозоғистонда айниқса, «Ислом давлати» (ИД) жангариларининг Суриядан қайтишга уринаётгани сабабли радикализм таҳдиди кучаймоқда, дейди остоналик журналист Алибек Исатаев.\n2017 йил апрел ойи ҳолатига кўра, 500 дан ортиқ қозоқлар жангарилар сафида жанг қилиш мақсадида Сурия ва Ироққа сафар қилган. Бу ҳақда АҚШнинг «Soufan Group» тадқиқот марказининг 2017 йил октябрида чоп этилган ҳисоботида маълум қилинган.\nЯқинда вазирлар маҳкамаси таркибида юз берган ўзгаришлар ортидан Қозоғистон ҳукумати конструктив диний билимларни тарқатишда янада фаолроқ ва тизимли иш олиб бориши мумкин, деб таъкидлади Исатаев Карвонсаройга.\n«Бироқ, диндорларга босимни кучайтирмаслик, ахборот манбаларидан фойдаланишни ёки диний эркинликларни чекламаслик керак», деди Исатаев.\nЭкстремизмга қарши курашда индивидуал танлов ҳал қилувчи аҳамият касб этади, дейди мусулмонлар жамоат арбоби, олмаоталик Мурат Телибеков «Карвонсарой» билан суҳбатда.\nҚозоғистон шароитида давлат ташкилоти эмас, балки масъулиятни ўз зиммасига олиб, қарорлар қабул қиладиган шахс муҳимроқ ҳисобланади, деди у.\nШундай бўлса-да, Телибеков янги ишга тайинланган Абаевнинг салоҳиятини юқори баҳолаган.\n«Абаев ўзининг инсонийлиги ва демократик қарашлари билан ажралиб туради», деди у. «Бу хислатлар диний масалаларни ҳал этишда муҳим аҳамиятга эга. Ўйлайманки, қозоғистонликларни кўпчилиги унга катта умидлар билан қарамоқдалар.»\nҚозоғистон экстремистик адабиётларни сотувчи Россиянинг онлайн дўконларини тақиқламоқда\nЎзбек расмийси диний мавзудаги фикр-мулоҳазалари сабаб таҳдидлар остида қолди


Интерпол Бош Ассамблеясининг 87-сессиясида унинг Президенти этиб Жанубий Корея вакили Ким Чон Ян сайланди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:12 - Интерпол Бош Ассамблеясининг 87-сессиясида унинг Президенти этиб Жанубий Корея вакили Ким Чон Ян сайланди\nЖиноий ишлар бўйича Жаҳон Полицияси – Интерполнинг Дубай шаҳрида ўтган 87-чи сессиясида 21 ноябрь куни бу ташкилотнинг янги президенти этиб, шу пайтгача Бош вице-президент бўлган Жанубий Корея вакили Ким Чон Ян (расмда) сайланди. Президентликка сайловда Россиянинг вакили, 2016 йилдан бери Интерполнинг вице-президенти лавозимида ишлаб келаётган Александр Прокопчук ҳам иштирок этди. Аммо, кўпчилик Ким Чон Янга овоз берди. Аввалги Президент, Хитой вакили Мэн Хунвэй қандайдир ишлари билан Хитойга борганда коррупция билан айбланиб, шу йил 5 октябрда ҳибсга олинганди.\n1914 йилда тузилган Интерполга ҳозир 192 давлат киради. Унинг бош қароргоҳи Франциянинг Лион шаҳрида жойлашган. 87-чи сессияда Ўзбекистон Ички Ишлар Вазирининг биринчи ўринбосари, генерал-майор Даврон Назармуҳамедов бошчилигидаги делегация қатнашди. У кимга овоз берганини билмаймиз. Ҳар ҳолда, ўз хўжайинларидан бири Александр Прокопчукка бўлса керак.\nОдатда Интерпол президенти 4 йилга сайланади, аммо аввалги президент Мэн Хунвэйнинг муддати тугашига 2 йил қолгани сабабли, Ким Чон Ян айнан шу 2 йилга сайланибди. У ҳозир 57 ёшда, Университетни битиргандан бери Жанубия Кореянинг полициясида ишлаб келган.


ОАВ вакиллари учун IFABнинг янги қоидалари бўйича семинар ўтказилади — Ўзбекистон футбол ассоциацияси расмий сайти.\nОАВ вакиллари учун IFABнинг янги қоидалари бўйича семинар ўтказилади\nБугун эса миллий чемпионатимизни ёритиб борувчи оммавий ахборот воситалари вакиллари учун ҳам семинар бўлиб ўтади. Унда янги қоидалар бўйича батафсил маълумот берилади. Семинар соат 14:00да ЎФА мажлислар залида бошланади. Семинарда барча турдаги ОАВ вакиллари қатнашиши мумкин.


Дзюдо бўйича халқаро семинар якунланди\nТошкентда дзюдо бўйича халқаро семинар якунланди. Унда мамлакатимиздан ташқари хорижлик мутахассислар ҳам иштирок этишди.\nПойтахтимизда ўтказилган семинарда таъкидланганидек, дзюдони янада қизиқарли ва оммабоп тарзда томошабинлар эътиборига ҳавола этиш Халқаро дзюдо федерациясининг асосий мақсадларидан бири. ҳисобланади. Шу мақсадда федерация дзюдо спортига янги тартиб-қоидаларни жорий этишни лозим топди. Эксперимент синовлари 9 февралда Парижда бўлиб ўтадиган “Катта дубулға” туркумидаги турниридан бошлаб Рио де Жанейро шаҳрида ўтказиладиган мусобақаларгача давом этади.\nЎзгартишлар асосан ҳакамлик назоратини қамраб олади. Янги қоидаларга биноан эндиликда кураш жараёнида фақат битта ҳакам беллашувни назорат қилиб боради. Иккинчи ҳакам эса масофали назорат ўриндиғидан мусобақани таҳлил қилади. Техник баҳолаш жараёнида ҳам маълум ўзгаришлар жорий этилди. Айтайлик, “иппон”, яъни соф ғалабани белгиловчи юқори балл фақат рақибни елкаси билан чалқанча йиқитган спортчига берилади. Энди ушлаб турганлик учун “иппон” 20 сониядан кейин эълон қилинади. Олдин бу рағбат 25 сониялик устунлик учун бериларди. Дзюдо атамалари бўйича 10 сония ушлаб турган спортчи — “юко”, 15 сонияда эса “ваза-ари”га сазовор бўлади. Шунингдек, янги тартибларга кўра, ҳакамлар овоз беришига асосланган “хантей” бекор қилинди ҳамда бундан буён “голден скор” деб аталувчи қўшимча босқичнинг вақти чегараланмайдиган бўлди. Бундан ташқари, жазо тизими, вазнни ўлчаш ва муддатидан олдин дисквалификация қилиш жараёнларига ҳам маълум ўзгартишлар киритилди.\n— Янги тартиб-қоидалар беллашувни объектив баҳолашга яқиндан ёрдам беради, — дейди Халқаро дзюдо федерацияси рефери-директори Ян Снейдерс. — Спортчилар энди янада фаолроқ бўлишади. Бундай қарорга келиш учун кўпчилик фикрини ўргандик, кўп йиллар мобайнида «Мастерс», «Гран-При», «Катта дубулға» каби мусобақаларни кузатиб бордик. Чуқур таҳлиллар ва мунозаралар натижасида дзюдони баҳолаш тартибларини ўзгартиришга қарор қилдик. Жаҳон чемпионатидан кейин биз яна учрашиб, янги тартиб-қоидаларни расман қабул қиламиз ва бу қоидаларга 2016 йилги Олимпия ўйинларига қадар амал қилинади.\nЕвропа давлатлари дзюдо федерациялари вакиллари иштирокидаги семинар ўтган ҳафтада Малагада бўлиб ўтган эди. Ва ўша ерда Тошкентда ҳам бундай халқаро тадбир ўтказиш ҳақида келишиб олинганди. Чунки ўзбек дзюдо мактаби жаҳондаги кучли спорт мактабларидан бири саналади.


Хитой Россия билан виза тартибини бекор қилиши мумкин\n17:38 / 10.11.2015\nХитой Россия билан икки томонлама туристик оқимни ошириш мақсадида визасиз тартиб жорий қилишни режалаштирмоқда. Бу ҳақда 10 ноябрь куни ХХР ТИВ Европа ва Осиё давлатлари департаменти раҳбари Гуй Цунъю баёнот берди.\nИнтерфакс агентлигининг маълум қилишича, айни пайтда 5 кишидан ортиқ туристик гуруҳлар учун визасиз режим амал қилмоқда. Аммо бундай соддалаштирилган схема ҳам, ТИВ ходимининг фикрича, Россияга боришни истаётган Хитой фуқароларини қониқтирмаяпти.\n“Биз бундан буён туристлар учун режимни енгиллаштириб, РФ билан визали тартибни бекор қилишга ҳаракат қиламиз, - деди Цунъю. – Гап туроператорлар иштирокисиз ўтадиган сафарлар ҳақида кетмоқда. Бугунги визасиз режим талабларга жавоб бермаяпти”.


Муҳаммад Шариф. Менинг қирғизим (ҳикоя) | www.ziyouz.uz\nБош саҳифа Ўзбек насри онлайн антологиясиМуҳаммад Шариф (1968)Муҳаммад Шариф. Менинг қирғизим (ҳикоя)\nНафасим бўғзимга тиқилгандек бўлди. Рақибим ҳам толиққан шекилли: икковимиз бирдек ҳарсиллаб, пишқириб, каллама-калла тиралишиб қолдик. Миямда фақат бир хаёл чарх уради: қанийди ҳаммаси тезроқ тугай қолса… Пайт пойлаб, ярим қадам ортимга силтандиму кўкрагини мўлжаллаб калла қўйдим. Вой аблаҳ-эй! Ғирт тошнинг ўзи-ку! Қайтанга миямдан ўт чақнаб, ўзим ортга қалқиб кетдим. У бўлса қоққан қозиқдек ўрнидан жилмади. Кўпдан бери бунақанги кучли рақибга дуч келмовдим. Ёмон алам қилди, устига-устак иккиланиб қолганимни кўриб, атрофимдагилар шовқин кўтарди.\n– Ур, нега қараб турибсан?\n– Сол оч биқинига қирғизни!\n– Қараб турма, шаштинг қайтади! Тупроқ ялатмайсанми бу шўртумшуқни?!\n– Урманглар! Урманглар мени қирғизимни, у биззи меҳмонимиз, отамга айтаман сенларни! – деб бақиради Шодмон жонҳалак. У бизни ўраб олган болалар ҳалқасидан ўтишга уринади, лекин уни туртиб-нуқиб четга чиқариб юборишади.\n– Нима бўпти сени қирғизинг бўлса? Отангни эмас, энангни бошлаб келмайсанми!? – калака қилишади уни.\nШодмоннинг илтижоли нидолари мени баттар ғазабимни қўзғайди: бало бормиди қирғизингни кўчага етаклаб чиқиб ҳаммага кўз-кўз қилишга. Ўртоқлар гиж-гижлаши билан ўзим жанжални бошлашга бошлаб, энди тугатишга кўзим етмай турибди. Шу хаёл билан Шодмонга ғазаб билан ўқрайиб қўяман. У эса энди бир иш қўлидан келмаслигини тушуниб, кўзининг четида ёшини милтиллатганча, қирғизига гуноҳкорона ер остидан чорасиз боқади.\nҚирғиз бола чайир экан. Миқти гавдаси жўхори янчадиган келимиздек оғир, ўрнидан қўзғатиш қийин. Беш-олти марта тагимга босиб оламан деб уриндим, лекин бўй бермади, билаклариям саксовулдек, ўзим чалқанча йиқилишимга бир баҳя қолди. Лекин энди ортга йўл йўқ, нима қилиб бўлсаям уни йиқитмасам, шарманда бўлишим бор гап. Ўзимизнинг кўча қолиб, ундан нари яна икки маҳаллада тенгқур болалар билан беллашиб, кўпини йиқитиб юрганим бир пул бўлади. Бир белидан олганда оёғини осмондан келтираман деб ўйлагандим, чучварани хом санабман. Энди охирги, айёрона усулни қўлламоқчи бўлдим. Икки оёғига остига ўзимни ташлаб, гўё уни шу тарзда оёқларидан тортиб йиқитмоқчига ўхшадим. У фирибга илинди ва мени белимдан кўтариб, боши узра отмоқчи бўлди. Шунда дарров икки қўлини билакларим орасида қайириб, ёнбошга бир айланиб, тагимга босиб олдим. Ҳа, бу усул доим иш беради! Акамнинг бир ўртоғи ўргатган менга: рақибнинг оёғи тагига ўзингни ташлаш унча ёқмаса-да, ёши ёки гавдаси катталар билан курашганда зўр иш беради. Болаларнинг ур-сол деган ҳайқириғи остида қизишиб, рақибимга бир-икки мушт туширдим, лабининг четидан қон чиққанини кўриб тўхтадим. Кейин уст-бошимдаги тупроқни қоқиб, болалар қуршовида уйим томон ғолибона қадам ташлаб кета бошладим. Шодмон қирғизини қўлидан тортиб, ётган жойидан туришига ёрдам берар экан, ортимдан йиғламсираб қичқирди:\n– Отамга айтаман ҳали сени!\nАйтса айтар, дейману қўчқордек кучли рақибдан зўрға қутулиб олганимга енгил тортаман. Бироқ кўнгилда барибир ҳадик бор, дадамнинг қаҳри қаттиқ: ўзимни мол-қўйга қараш билан оворадек тутиб, қош қорайгунча остонамизга қадам қўймадим. Ҳарқалай Шодмоннинг отаси шикоят қилиб келмаган шекилли, опа-сингилларимдан суриштириб, ҳеч гап йўқлигига амин бўлгач, билинтирмай уйга кириб олдим.\nЭртасига эрталаб кўчада Шодмоннинг қирғизини боплаб адабини бердим дея кўкрак кериб юрибман-ку, ўтган-кетгандан мақтов кутиб. Лекин кўчада мақтов айтадиган кимса йўқ, ҳамма далада. Бўғотлар, тол ва тут ковакларида полапонлар чириллайди холос.\nЎша куни қишлоққа ипак қурти уруғи тарқатилди. Бизга ҳам ўн беш грамм беришибди. Ўзимиз ўтирган уйнинг бир хонасини қурт учун бўшатиб, печка ўрнатдик. Шу билан ўйинлар, кўча кезишлар барҳам топди. Акаларим ғўза ягана қилиш учун далага ётоққа кетган, мол-қўй қарови, қуртхона печкасига ўтин қилиш, барг теришда онамга ёрдам бериш мен билан сингилларимга қолди. Бошида қийин эмас, бирор ҳафтадан кейин қуртлар йириклашиб, китир-китир барг ейишга астойдил киришганда шўримизга шўрва тўкилади: анҳорнинг нариги бетидан тут шохларини кесиб келиш, картлаш, қуртхонани ғаналаш, кунига икки маҳал сўкчак тагида тўкилган қуртларни териш – энг ёмон кўрган ишим. Катталар гоҳо таърифлаб қоладиган узоқ ўрмонларга ёки тоғларга чиқиб кетгим келади.\nҲовлимизнинг иккита эшиги бор. Бири кунчиқарда, эрталаб дарвоза очилганда қуёш баланд тераклар ва улар ортидаги кенг далалардан бош кўтараётган бўлади, иккинчиси – бир қанотли орқа эшигимиз кунботишга қараган, чиқсанг қаршингда қўнғир тоғлар қад ростлаб туради, узоқ эмас, нари борса беш-олти километр. Гоҳо чордоққа пичан ташлаш учун чиққанимда нарвоннинг энг тепа поғонасида ўтириб, қизғиш тоғ чўққиларига тикилганча ўйланиб қоламан, намунча тақир бўлмаса, ҳеч бир гиёҳ унмайди, бундай тоққа чиқиб кетганинг билан бир кун ҳам яшолмасанг керак. Ҳаво очиқ кунлари қўнғир тоғ ортида осмонни тираб тургандек мовий чўққилар кўринади. Хаёлимни онамнинг чақириғи бўлади: қўйларга ўт солиш, кейин печкага олов қалаш керак.\nШундай кунларнинг бирида чинакам қувончли хабар келди. Тоққа читир ўргани борадиган бўлдим. Яқинимиздаги тақир ва қўнғир тоғларга эмас, ундан нари, Чотқол тоғларига. Бурнинг ерга теккудек бўлиб тутшох ташиб қурт катта қиласан, лекин пилла ўрашга келганда улар инжиқ, даста танлайди, дея нолишади катталар. Пилла ўрашга энг яхши даста читир экан. Шунга колхоз машина ажратибди, ҳар бир хонадондан бир бекорчи бўлса, тоққа читир ўришга бориши мумкин. Дадам, акаларим чопиқда бўлгани учун уйда қолган ёлғиз эркак мен эдим.\nҲаяжондан туни билан уйқум келмади. Тонг саҳар онам бир белбоққа битта нон, бир ҳовуч туршак ва яна бир ҳовуч жийда тугиб бериб, қўлимга ўроқ тутқазар экан, тоғда тошдан тошга сакрамаслигим, қоя ва даралар ёнига яқин йўламаслигимни қаттиқ тайинлади. Тез орада колхознинг “Газ-53” юк машинаси сигнал чалиб қишлоқ оралади. Кўчага отилиб чиқдим. Машина юкхонаси тўлай деб қолибди, аксарияти катталар, аёллар ҳам бор. Чамамда йигирма дақиқалардан сўнг Қирғизистонга ўтдик, атрофни томоша қилиш учун ўрнимдан туриб олгим келади, бироқ катталар ўтириб ол, дея бошимдан пастга босади. Илкис ҳамма ўрнидан туриб, эрталабки қуёш нурларида жилваланиб турган улкан кўлга ишора қилди: “Ана! Ана Косонсой сув омбори!”\nУйимдан бу қадар узоқ келганим, атроф-тўгаракнинг дақиқа сайин ўзгариши мени тўлқинлантириб юборганди. Бирор соатлардан кейин машина кучаниб тоққа ўрлай бошлади. Одамлар Тераксойдан ўтдик, шу кетишда Оқтомга етиб қолсак керак, дея муҳокама қилишарди. Машина тоғ ўркачининг ярмига чиқиб, улкан тик қоя остида тўхтади. Узоқ кетиб қолсак қайтишимиз қийин бўлади, шу ерда тушиб ишга киришинглар, деди ҳайдовчи.\nОрзуимдаги арчали тоғ! Тоғ ёнбағирлари кўм-кўк ўтлоқ, тепасида осмонўпар чўққилар. Қарасанг бошдаги дўппинг сирғалиб тушади. Катталар дарҳол ишга киришиб кетди, мен эса тик қояларга, бошим узра қўл узатса етгудек сузиб юрган булутларга суқлик билан тикиламан, ўтлоқда узала тушиб, бу азим тоғларга тикилганча қилт этмай ётгим келади. Лекин вақт тиғиз, улгурганимча читир ўришим лозим. Қуп-қуруқ қўл билан қайтиб боролмайман-ку. Читир деганлари яккам-дуккам ўсар экан, ҳали юқорига, ҳали пастга чопаман, қидираман, ора-сира лолалар чиқиб қолади, териб олгим келади, лекин читир тўплаш керак. Тоғнинг улуғворлиги ич-ичимда бир нималарни жўштириб юборади, шартта ўроқни улоқтириб, қия ўтлоқда ҳайқирганча чопгим келади-ю, қияликда ўзимни тўхтата олмай пастга, чуқурликка қулаб кетишдан қўрқаман. Ҳаяжон, ҳайрат ва қўрқув бир дамнинг ўзида юрагимни ҳаприқтиради.\nЙўл узоқ, ҳайдовчи ҳаммани тезроқ ишлашга ундайди, қоронғуга қолмай йўлга тушишимиз керак, дейди. Ҳаш-паш дегунча кун кеч бўлди, ҳамма ўриб келган читирини боғлаб, машинага ортди, кейин устига ўзимиз чиқиб олдик. Мен ҳаммадан кам, уч боғ ўрибман, лекин шунга ҳам хурсанд эдим.\nТоғдан қайтгач икки-уч кун ҳаяжоним аримай юрдим. Шодмоннинг дуч келган жойда оғиз кўпиртириб мақтаниши бежиз эмас экан. Нега бизнинг қирғизимиз йўқ, деб ўйлаб қолдим. Қишлоқда кўпчиликнинг қирғизи бор, қишда бирор ҳафтага тоғдан тушиб келиб қўноқ бўлади, шаҳарга тушиб бозор-ўчар қилади, мезбонининг етовида тўйма-тўй юради. Ёзда эса булар тоққа, қирғизиникига меҳмонга боради. Қимиз ичиб, тоғда сайр этиб, дам олиб қайтади. Эрта баҳор бериб юборган қўйлари кўпайган бўлса, танлаб-танлаб семизини етаклаб келади.\nҲа шунақа, кўпчиликнинг қирғизи бор, бизда эса йўқ. Бу ҳақда дадамга айтишга чўчийман, унча-мунча гапларни айтавермаймиз, онамга айтсам бўлади, лекин кўнглини чўктиргим келмайди. Ёки бобомга айтсаммикин?\nЎша йили қишда ниҳоят мен кутган воқеа юз берди. Дадам бир қирғиз меҳмон бошлаб келди.\n“Энди бизнинг ҳам ўз қирғизимиз бўлади, онаси! Ошни катта дамлайвер”, деганини эшитиб қолдик. Уйда ҳаммамизнинг қувончимиз ичимизга сиғмай кетди. Ҳар ким ўзича турли саёҳат режасини тузишга киришди.\nҚўрғонимизнинг жануб томонида меҳмонхонамиз бор эди, ичкари хона, даҳлиз, ромли айвон ва бир кичик ётоқхонадан иборат, айби фақат қуёшга тескарилиги эди, қишда иситиш қийинроқ, кўп ўтин кетади. Ёзда аксар меҳмонларга хизмат қилади. Отам бошлаб келган қирғиз киши ўша уйнинг ётоқхонасига жойлашди. Ҳаммамиз ётоқхона деразаси остидан қизиқсиниб бўйнимизни чўзиб ўтамиз. Энг катта акам тўнғиллаб бизни жеркийди: “Бўлди-да, нима, одам кўрмаганмисанлар?”\nОнам ошни сузиши олдидан ниҳоят қирғиз кишини кўриш вақти келди. Меҳмон келганида овқатдан олдин уларнинг қўлига сув қуйиш менинг вазифамга кирарди. Елкамда сочиқ, чап қўлимда чилобчин, ўнг қўлимда обдаста, эшикни аста очиб, салом бериб кириб бораман. Дадам бу маросимга жиддий эътибор беради: дастурхоннинг четини қайириб эҳтиёт қадам босишиму тиззалаб, чилобчинни паст тутишим, сувни меҳмоннинг ҳовучидан тоширмай, уч карра узиб-узиб қуйишимни кўз остидан кузатиб туради. Бу бир имтиҳондек гап. Қўрқмасам ҳам бўлади, бобом тез-тез уюштириб турадиган мавлуд ва қурбонликларда чолларнинг қўлига сув қуявериб тажрибам ошиб кетган. Чоллар қўлини ювиб бўлгач, “Тахаракаллаху мин жамийн иззунубика”, дейди. Мен дарров жавоб дуони ўқишим лозим, йўқса ювилган қўл ҳалол бўлмай қолар экан. Бобом ўргатган арабча “сеҳрли” сўзларни одатда ичимда айтаман. Бироқ баъзида қитмир чоллар учраб қолади, жавоб дуони эшитмагунча сочиққа қўл узатмай, узун ва қоқсуяк бармоқларини чилобчин устида муаллақ осилтириб, кўзимга синовчан тикилганча тураверади, шунда мени ҳам қитмирлигим тутиб, атай индамайман. Қайсар чол эса катта товоқда ҳовури чиқиб турган қайнатма гўштни бўлаклаётган бобомга қараб: “Мулла Муҳаммадқул ака! Ўзингиз илмдан гапирасиз, лекин неварангиз дуони билмас экан-ку,” демоққа чоғланиб оғиз жуфтлаганида мен илкис “Валака мисли залика”, деб юбораман. Ўжар чолнинг бобомга қаратилган истеҳзоли луқмаси бўғзида қолади, мен ичимда севиниб қўяман.\nИчкари хонада узоқдан келган меҳмондан ташқари, отамнинг уч жўраси ҳам бор, пахта экиладиган ерлар тобора кенгайиб, мол-қўй боқиш қийинлашгани, ем-хашакнинг нархи кўтарилиб бораётгани ҳақида гаплашиб ўтиришибди. Қирғиз киши тўрда, биқинига ёстиқ қистириб, негадир елкасини деворга қаттиқ тираб ўтирибди, ёки менга шундай туюлди. Дастурхоннинг четини қайириб, тўрга ўтдим ва қирғиз кишига чилобчин тутар эканман, зимдан афти ангорини кузатдим: икки юзи қип-қизил, бўйни ва бармоқлари калта, кўз қараши қаттиқ, мўйлови тамаки тутунидан сарғайган миқти киши экан. Зиёфатма-зиёфат юравериб тўйиб кетган шекилли, гоҳ кекириб қўяди, гоҳ тиш ковагидаги гўшт қолдиқларини чиқармоқчи бўлиб “чирт” этиб лаби билан лўнжини сўриб қўяди. Дадамнинг жўралари ҳам унга жўр бўлади, “чирт-чўлп-чирқ” этган товушлар чиқади.\nҚирғизимиз ҳақидаги илк тасаввурим шунақа омухта бўлса-да, келажакда унинг ўғиллари билан танишиш, тоғма-тоғ чопа-чоп ўйнаш орзуси боис хурсанд эдим. Қирғиз киши беш кун меҳмон бўлди, орада дадам билан шаҳарга тушиб, анча бозор-ўчар қилди. Кетишида қўйхонамиздаги учта қилтириқ қўзини етаклаб кетди. Дадамнинг режасича, эти устихонига ёпишган бу қўзилар келаси кузда тоғу тошнинг доривор гиёҳларига тўйинган, серкиллаган қўйларга айланиб қайтиши керак эди.\nЁзга чиқиб қирғизимизни йўқлаб борадиган бўлдик. Қувончимнинг чегараси йўқ. Жигули машинамизнинг юкхонасини меваларга тўлдириб йўлга чиқдик. Ўзимизнинг тақир, қўнғир тоғ ўркачларидан ошиб ўтгандан сўнг Қирғизистон бошланди. Юқорига ўрлаб-ўрлаб Шакафтар, ундан сўнг Сумсардан ҳам ўтиб, қайдасан Кўктош деб кетяпмиз. Мен бу номларни билмасдим, йўлма-йўл дадам тушунтириб борди. Биз – онам ва сингилларим ташқаридаги манзарадан кўз узолмаймиз: муаззам тоғлар, тик қоялар, улкан ва силлиқ тошлар, кўм-кўк ўтлоқлар, шарқираган жилғалар, лекин дарахтлар кам. Онда-сонда йўл четида ўн-ўнбеш туп терак ёки қайрағоч учраб қолади, бошдан-оёқ қушлар инига тўла. Инларнинг кўплигидан шохлари ғиж-ғиж мева туккан дарахт каби эгилиб қолган. Бунақанги кўп қуш уясини кўриб ўзимни машинадан ташқари отгим келади, лекин дадамнинг жиддий қиёфасига қараб дамимни чиқармайман. Дадам машина ҳайдай бошлаганига кўп бўлгани йўқ.\n“Қирғизнинг милисаси учраб қолмаса бўлди, бир “жўқ” дедими, тамом, қайта гапга кўндириб бўлмайди. Қош қораймай манзилга етиб олишимиз керак,” деб қўяди бизга хавотир билан.\nКўктошга яқинлашган сари тоғ ёнбағирларида арчалар кўпая борди, булутлар пасайиб, биз билан тенглашгандек эди. Мен олазарак музли булутларни қидираман. Шодмон мақтанарди: “қирғизим билан тоғ чўққисига чиққанимизда музли булутдан бир парча кўчириб олиб, музқаймоқдек ялаганмиз”. Яна айтардики, “қоп-қора булутларнинг четида мўмиё осилиб туради, қирғиз овчилари уларни милтиқда отиб тушириб, бизга келтириб сотишади”.\nБобомнинг тоби қочганда энам мўмиё эритиб ичирарди. Шодмондан эшитган гапимни бобомга айтганман. “Мўмиёни овчилар ҳам уриб туширади деб эшитганман, лекин булутдан эмас, тик қоялардан. Мўмиё қоялар остида сумалакка ўхшаб осилиб турар экан, силлиқ қоятошларга чиқиш имконсиз бўлганидан мерганлар мўмиёни уриб туширади”, деганди бобом.\nМанзилга яқин қолди шекилли, аҳён-аҳёнда оппоқ уйлар кўзга ташланиб қолди. Бу уйлар бизнинг далаларда қурилган, одамлар “типовой” дейдиган, тўрт томонида ҳам деразаси бор замонавий шийпонларга ўхшарди. Лекин уйлар бир-биридан узоқда. Отам йўлма-йўл отлиқлардан қирғизимизнинг манзилини сўраб, ниҳоят унинг уйини топиб бордик.\nҚирғизимиз яшайдиган оққа бўялган уй тоғ ёнбағридаги текислик ўртасида экан, сал нарида жарлик ва даралар. Уйнинг олд томонида эса тоғ чўққисига қараб ўтлоқлар ястанган, юқорида арчали ўрмон. Юрагим қувончдан қинидан чиқиб кетишга чоғланади.\nҚирғизимиз дарҳол қўй сўйди, катталар гўшт нимталаб зиёфат тадоригини кўра бошлашди, аёллар ўчоққа уринди. Мен эса қирғизимизнинг ўзим тенги ўғли билан танишмоқчи бўламан, лекин гапни нимадан бошлашни билмайман, у ҳам мени қизиқсиниб кузатади. Исми Турдиқул экан, мендан бир ёш кичик, лекин бўйи бўйимга баробар, пишиқ-пухта болага ўхшайди. Бир оз элакишиб қолганимиздан сўнг, кетдик чўққига чиқамиз, дейман. У эса кулади, яқин кўрингани билан аслида жуда узоқ, қоронғуга қолиб кетсак, тоғамизнинг қўлига тушиб, шўримиз қурийди, эртага эрталаб йўлга чиқсак бўлади, дейди. Тоғаси жуда жаҳлдор одам бўлса керак, деб ўйладим.\nКечқурун қовурдоқни паққос туширар эканмиз, қирғизимиз чорва ҳақида гапириб, дадамга шикоят қилди. “Кеча тунда тоғаларимиз яна иккита қўйни кўтариб кетишди”, деди. Менинг ҳайратим ошди, Турдиқулдан тоғаларингдан қўрқасизларми, нега қўйларингни кўтариб кетса индамайсизлар, деб сўрадим. У яна кулди: “Ҳа, тоғаларимиздан жуда қўрқамиз, улар ёмон,” деди кўзларини ола-кула қилиб. Кейин билсам, улар бўрини “тоға” дер экан.\nЎша тун минг хил ҳаяжон ва қувонч билан уйқуга кетдим.\nЭрталаб кўзимни очганимда гўё эртакда яшаётгандек эдим. Нонуштага қандайдир тоғ гиёҳининг томиридан тайёрланган оппоқ бўтқа едик, худди картошка бўтқасига ўхшаш, лекин юмшоқ ва ширали. Катталар қимиз, биз эса қайнатилган эчки сутини ичдик. Дадам мезбон билан қишлоқ айлангани кетишди, онам ва сингилларим Турдиқулнинг онаси ва опалари билан уйда қолишди. Биз тўғримиздаги азим чўққи сари интилдик.\nТиззадан тепага урадиган ўтлоқдан кетиб борар эканмиз, Турдиқулдан отларинг йўқми, деб сўрадим шу чоқ роса от мингим келиб.\n– Отларимизни чўпонларимиз миниб кетган, от мингинг келса, ҳозир топамиз, – деди у мени чап томондаги тепаликка бошлаб. Тепалик ортида яна бир кенг ўтлоқ бор экан, беш-олти чоғ киши от чоптириб юрибди. Турдиқул икки бармоғини оғзига солиб ҳуштак чалди, шундай чалдики, қулоғим чийиллаб кетди. Отлиқлар узоқдан бизнинг қорамизни илғаб, шу томон от қўйишди, биз улар томон тушиб бордик. Чавандозлар яқинлашганда уларнинг олдида итлар чопиб келаётганини кўриб, таққа тўхтадим. Назаримда, ҳўкиздек келадиган итлар эди. Турдиқул менга ҳайрон боқди, унга итлардан қўрқишимни айтдим. У менинг ёнимга келди ва итлар етиб келганида қаттиқ ҳаракат қилма, деди. Кейин ўзича ғудраниб, “Алимбек уларнинг орасида кўринмайди-ку”, деди талмовсираб. Яқинлашиб келаётган отларнинг тоғу тошни ларзага солгудек дупур-дупур шовқиними ёки отлиқларнинг ҳайё-ҳув деган чинқириғиданми, ҳарқалай юрагимга қаттиқ ғулғула тушди. Улар етиб келганида пешонамдан совуқ тер чиқиб кетганди. Мен Турдиқулнинг ортига яшириниб олгандим. Бизни ўраб олиб акиллаётган ҳайбатли, калласи катта-катта итларни Турдиқул ҳайдаб солди. От минганларнинг бари ўзимиз тенги болалар экан. Улар атрофимизда гир айланиб от чопишди, мени обдон кўздан кечиришди. Орасидаги ёши каттароқ бола қўлидаги қамчисини менга ўқталиб, ким бу, деб Турдиқулдан сўради. Турдиқул бу бола бизнинг қариндошимиз бўлади, от минмоқчи, деди. Болалар қий-чув қилиб мени масхара қилиб кулишди, атрофимда яна от ўйнатиб айланишди. Шундан сездимки, уларнинг нияти яхши эмас. Ўша ёши каттаси қўққисдан менга тиккасига от солди. Отнинг пишқиришидан чўчиб ўзимни ортга ташладим.\n– Бул сага кандай тууган болот? – деди у отнинг жиловини тортиб. – Аттан коркот, иттен коркот, сарт-ко мунунг!\n– Жок, тууганыбыз болот, – деди Турдиқул довдираб.\n– Былжыраба. Сарттын баласы бул! – деди у ва отдан эпчиллик билан сакраб тушиб, ёнимга келди, кўзимга тикилди.\n– Аттан коркосунг, иттен коркосунг, менден-да коркосунгбу, сарт?!\nЯна қийқирув бўлди. Ҳамма жойда хўроз бир хил қичқирар экан, бу ерда ҳам муштлашиш шу гапдан бошланар экан-да. Ичимдан зил кетиб турган бўлсам-да “йўқ, қўрқмайман” дедим. Шунда у чап елкамга нуқиди, сездимки, зарбаси кучли эмас. Қараб турсам бўлмасди, мен ҳам унинг елкасига нуқидим. Атрофимиздаги болалар яна ҳайё-ҳуйт деб қичқиришди. У ортга тисарилиб менга мушт солмоқчи бўлди, мен энди олишмаган номард дея унга ташландим. Айтдимку, зарбаси кучли эмас, зуваласи ҳам бўшроқ экан, белидан қисиб даст кўтардиму оёғига чалиш бериб, йиқитиб олдим. Бироқ биров ортимдан бошимга мушт солди ва “ур сартни” деган ҳайқириқларни эшитдим. Мени уриб-тепкилай кетишди. Бошимни чангаллаб энкайиб олдим. Илкис қамчининг чийиллаган товушини, болаларнинг дод-войини эшитдим. Турдиқул боши узра қамчи сермаб, ҳамқишлоқларини мендан нари ҳайдарди, бир-иккитасини тарсиллатиб солди ҳам. Болалар биздан узоқлашиб, кейин Турдиқулга дўқ қилишга ўтди.\n– Сарт кетет, сен каласынг, эненгди таанытабыз, – деди ўша каттаси. Турдиқул унинг гапига парво қилмади, аксинча қамчини янаям қаттиқ сермаб, мени ўтлоқ четидаги харсанг тошли сўқмоқ томон етаклади. Отлиқлар қирра тошли сўқмоққа чиқа олмасди.\n– Кана бироонг жакындашып корчу менин сартыма! – деди Турдиқул биз тепага чиқиб олганимиздан сўнг.\nУлар пастда туриб яна анча-мунча дўқ-пўписа қилгач, ҳали қўлимизга тушасанлар, дея қичқириқ ила пастликка қараб от чоптириб кетишди.\nТепки тушган жойларим зириллаб оғрирди, лекин бурним қонаб, янги кўйлагимни доғ қилгани алам қилди. Турдиқулнинг хижолатдан қизарганини кўриб, ҳеч нарса қилмайди, дадам билмаса бўлди, йўқса, қайтиб бу ерларга олиб келмайди, дейман уни юпатмоқчи бўлиб. Биз ҳеч нарса бўлмагандек яна қоя томон йўл олдик. Олдимиздан кичик бир жилға чиқди. Кўйлагимни ечиб, муздек сувда ювиб, тошларга ишқалаб доғини кетказдим. Турдиқул ўзининг кўйлагини менга бериб, ўзи майкачан қолди. Мен кўникиб кетганман, киявер ўзингники қуригунча, деди. Ҳансиллаб, тошдан тошга сакраб юқорига ўрладик.\nҚуёш тиккага келганда биз қоя устида турардик. Оёғимиз остида сийрак булутлар сузади, лекин бир парчасини узиб олиб, музқаймоқдек сўрса бўладиган музли булутлар йўқ экан. Албатта, бу ҳақда Турдиқулдан сўраб ўтирмадим, мен гўё анча улғайиб қолгандек эдим. Шу пайт ўтган йилги воқеа, Шодмоннинг илтижоли нигоҳи, тагимга босиб олиб урганим – унинг қирғизи ёдимга тушди. Турдиқулнинг бундан хабари бўлмаса-да, негадир ўзимни жуда ўнғайсиз, мулзам ҳис қилдим. Турдиқул эса аллақачон қуёшда қизаришга улгурган елкаларини шамолга тутиб, қоя учида парвозга шай бургутдек турарди. Менинг қирғизим, дея унга ҳавас ила қарар, ўзимни шу азим тоғлардан-да юксакликда ҳис этардим. Кўнгилда эса қайтиш йўлида ғанимлар кутиб туришмаганмикин, деган жиндек ғашлик бор эди холос.\n← Аввалги Аввалги Ҳалима Худойбердиева (1947-2018)\nКейинги → Кейинги: Муҳаммад Шариф. Немис (ҳикоя)


Жереми Кларксон ўз уйини портлатиб юборди\nTop Gear телешоусининг собиқ бошловчиси Жереми Кларксон ўзининг Оксфордшир графлиги ёнидаги эски уйини портлатиб юборди. Бу ҳақида The Telegraph маълум қилди. Британиялик телебошловчи беш ётоқхонали аввалги бинонинг ўрнига 1130 квадрат метрли янги иншоот қуришни режалаштирмоқда.\nКларксон бу уйни 2012 йилда 4,2 миллион фунт стерлингга харид қилган. Жорий йилнинг июлида у бинонинг бузилишига рухсат олди, бироқ қўшнилардан бирининг сўзларига кўра, Кларксон бульдозерларни чақириш ўрнига портлатувчи ишларни амалга оширувчи фирмага мурожаат қилган. Қўшнилар уйнинг бузилиши ҳақида оз вақт қолганда хабар топишди ва уйнинг портлашини "Кларксоннинг хулқ-атворига" йўйишди.\nЛойиҳага кўра, телебошловчининг янги уйида кинотеатр, иссиқхона, ўйинхона, 5 автомобилга мўлжалланган гараж, квадроцикллар учун махсус жой, отхона, шунингдек 6 ётоқхона ва 5 ваннахона бўлади.\nКларксон ўтган йилнинг мартида продюсерлардан бири билан зиддиятга боргани учун Top Gear кўрсатувидан четлатилган. Низодан сўнг ВВС компанияси журналист билан шартномани узайтиришдан бош тортган. Унинг ҳамкасблари - Ричард Ҳаммонд ва Жеймс Мэй кўрсатувдаги фаолиятларини давом эттиришга қарор қилишган.\nТўрт ой ўтгач, Кларксон, Ҳаммонд ва Мэй янги автомобиль шоусини ташкиллаштириш ҳақида эълон қилишди. Режага кўра, янги шоу Amazon Prime интернет-сервисида намойиш этилади. Кўрсатувнинг The Grand Tour номини олган илк эпизоди шу кузда эфирга узатилади.\nИжарага бериладиган кўп қаватли уйларни қуриш таклиф этилди\n09:41 / 08.06.2018


Ойлар султони – Рамазон (Танловга)\nАллоҳ таолога ҳамдлар бўлсинки, бизни яна Рамазонга етказди.\nАллоҳ таоло марҳамат қилганидек, тақводор, гуноҳ ишлардан қўрқадиган бўлишимиз учун Рамазон рўзаси бизларга фарз қилинди. Демак, рўза ибодатини барча шартлари ила, ихлос билан адо этган одамнинг тақводор бўлишига шубҳа йўқ. Шу боис Рамазон мўминлар учун ҳақиқий байрамдир. Рамазон келиши билан ер юзидаги мўмин бандаларгина эмас, балки бутун коинот, барча махлуқотлар беқиёс шодлик билан чулғанади.\nСевикли Пайғамбаримиз саллоллоҳу алайҳи васаллам айтадилар: "Рамазон ойининг кириши туфайли жаннат ўзининг зийнатларини янгилаб, хилма-хил тусга кириб, товланиб туради".\nЯъни ҳатто жаннат ҳам бу ойни ўзгача қарши олади. Мана шундай муборак ойда қанча эзгу амаллар қилиб, тоат-ибодатда бардавом бўлар эканмиз, нафсимиз ушбу ибодатларга кўникиши шунча осон бўлади. Чунки, рўзадор нафсини Аллоҳнинг амрига бўйсундириб, мубоҳ бўлган та иий шаҳватларни ҳам тарк қилиши билан тақвоси ортади, нафси жиловланади.\nНафсни жиловлаш тақвонинг асосидир. Шубҳасиз, рўзанинг бошқа жисмоний ва маънавий фойдалари кўп: инсонни сабрга ўргатади, ҳавойи нафси устидан ҳоким этади. Рўза қалбни юмшатади, меҳр-мурувват туйғуларини оширади, кишиларни ночор ва ўкцикларнинг кўз ёшини артишга ва ғамини аритишга ундайди. Рамазон ойида яна барча мусулмон аҳли интиқ бўлиб кутадиган ибодатлардан бири бу таровеҳ намозидир. Аммо, ҳозирги вазиятдан келиб чиқиб, барчамиз уйдамиз. Хўш бундай вазиятда, бу йилги Рамазон ойида ибодатларимизни қандай қилишимиз керак?\n1 . Аввало бу ойда бошқа ойлардан ҳам кўпроқ ибодат қилишга шошамиз ва ўзимизга Аллоҳ таолонинг ушбу сўзини шиор қилиб оламиз:\n"Рози бўлишинг учун мен сенга шошдим эй, Роббим" (Тоҳа сураси, 84-оят).\n2. Барча гуҳоҳларимиз учун Аллоҳ таолога тавба қиламиз, зикр ва дуоларни кўпайтирамиз, Аллоҳ таолодан ушбу мусибатларни аритишини сўраб дуо қиламиз.\n3. Қуръони каримни Аллоҳ таоло қодир қилганча ўқиймиз, хатм қиламиз.\n4. Муҳтожларга садақа ва эҳсонлар қиламиз, гарчи бир дона хурмо ёхуд бир қултум сув билан бўлса ҳам. Зеро, Расулуллоҳ соллаллоҳу алайҳи васаллам: "Садақаларнинг энг яхшиси Рамазон ойида берилганидир", деганлар.\n5. Ота-онамизга янада кўпроқ яхшилик қилишга шошамиз, бу Аллоҳ таолога қурбат ҳосил қилинадиган, у Зотга яқинлаштирадиган ибодатлардандир.\n6. Вақтимизни ибодатдан чалғитувчи нарсаларга сарфламасликка ҳаракат қиламиз.\n7. Нафл ибодатларни кўпайтирамиз, уйда таровеҳ намозларини ўқиймиз.\n8. Яна тезда масжидлар очилиб, намозлар жамоат билан адо қилинишига ишониб, дуоларда бардавом бўламиз. Саҳиҳи Муслимда келтирилишича, Абу Ҳурайра розияллоҳу анҳудан ривоят қилинган қудсий ҳадисда Аллоҳ таоло бундай марҳамат қилади: "Агар бандам яхшилик қилишни ният қилса, мен унга яхшилик ёзиб қўяман".\nАллоҳ таоло барчамизга Рамазон ойини муборак қилсин, барчамизни Ўзи рози бўладиган амалларга муваффақ этсин!\nТошкен ислом институти 1-курс талабаси.\nОЙЛАР СУЛТОНИ РАМАЗОН!,\nДругие материалы в этой категории: « Рамазоннинг охирги ўн кунлигига тайёрмисиз?\tРамазон маърифати (Танловга) »


Эрдўған Туркиянинг Россияга экспорти ҳажми ортишига ишонч билдирмоқда\n09:45 / 22.12.2015\nТуркия президенти Ражаб Тойиб Эрдўған мамлакатнинг Россияга экспорти ҳажми бу 2 давлат ўртасидаги сиёсий зиддиятга қарамасдан ўсишда давом этишига ишонч билдирмоқда. У бу ҳақда Бурсада ўтказилган Савдо-саноат палатаси йиғилиши вақтида айтиб ўтган.\n"Россия билан ўртамиздаги мавжуд муаммоларга қарамасдан мен Туркиянинг бу давлатга ўз маҳсулотларини экспорт қилиши ҳажми ортишига ишонаман. Сиз бундан хавотир олмасангиз ҳам бўлади", деган у.\n24 ноябрь куни Туркия Ҳарбий кучлари Россиянинг Су-24 бомбардимончи самолётини уриб тушириши икки давлат ўртасидаги муносабатлар совуқлашишига олиб келди.\nРоссия президенти Путин Су-24 Туркиянинг F-16 самолёти “ҳаво-ҳаво” ракетаси орқали уриб туширилгани ва Туркия чегараси яқинида қулагани ҳақида маълум қилди. У ушбу можарони террорчилар шериклари томонидан “зимдан берилган зарба” дея баҳолади ва Туркияга қарши бир қатор иқтисодий чоралар қўллаш ҳақида фармон эълон қилди.\nРоссия Ҳарбий Кучлари Бош Қўмондонлик штаби Су-24 Туркия ҳаво чегарасини бузмаганлигини такрорлади. Бунга далил сифатида Сурия Ҳаво Мудофааси маълумотларини келтирди. Аммо Туркия Су-24 мамлакат ҳаво чегарасини бузган деган фикрини ўзгартирмади.\nНохуш ҳодиса натижасида бир учувчи ҳалок бўлган. Штурман омон қолган. Россия Анқарага етказилган зарар учун товон тўлаш ва узр сўраш талабини қўйди. Туркия эса ўз ҳаракатига чегарани ҳимоя қилганини асос қилиб кўрсатиб, Россия қўйган шартларни бажаришдан бош тортди.


ЕОИИ: оқилона қарор қабул қилинишига ишончимиз комил | O'zLiDeP\nЕОИИ: оқилона қарор қабул қилинишига ишончимиз комил\nЎзбекистоннинг ЕОИИга аъзолиги, шубҳасиз, жуда жиддий масала ҳисобланади. Бу масала Ўзбекистоннинг халқаро геоиқтисодий жараёнларга янада интеграциялашувида ҳал қилувчи аҳамиятга эга бўлиши мумкинлигини ҳисобга олиб, мамлакат жамоатчилиги ушбу масалани фаол муҳокама қилмоқда.\nАввало шуни алйтиш керакки, Евроосиё интеграцияси бизнес вакиллари учун катта имконият. Тасаввур қилинг, бирваракайига 185 миллион аҳолиси бор улкан бозорга ҳеч бир тўсиқ-чегарасиз кира олиш имконияти туғилади. Тўғри, унда муносиб ўринни эгаллаш осон бўлмайди. Юртимизда ишлаб чиқарилган маҳсулотлар ўзга юртларда харидорини топиши учун тер тўкишга, ўрни келганда, давлатлар билан ижобий маънода савдолашишга, уларнинг олдига муайян талаблар қўйишга, миллий манфаатларимизни ҳимоя қилишга тўғри келади. Лекин эвазига иқтисодиётда экспорт улушини сезиларли равишда ошириш мумкин бўлади. Бу эса давлат бюджетига қўшимча маблағлар тушишини таъминлайди.\nТанганинг ҳам икки томони бўлганидек, бу масаланинг ўзига яраша салбий жиҳатлари борлигини ҳам инкор этиб бўлмайди. Тан олиш керак, Евроосиё бозорига йўл очилгач, муайян тармоқлар, масалан, автомобилсозлик, электротехника, қандолатчилик саноати рақобатга дош беролмаслиги мумкин. Лекин қишлоқ хўжалиги ва тўқимачилик саноати каби соҳаларда Ўзбекистоннинг позицияси мустаҳкамланиши эҳтимоли жуда юқори.\nҚолаверса, Россия Евроосиё иқтисодий иттифоқини минтақада геосиёсий таъсирини сақлаб қолиш мақсадида тузганлиги, ушбу бирлашма охир-оқибат сиёсий блокка айланиши мумкин қабилидаги фикрлар ҳам учраб турибди. Буни тўла инкор этиб бўлмайди. Евроосиё иқтисодий иттифоқида Россия Федерацияси ҳам сиёсий, ҳам иқтисодий жиҳатдан етакчи давлат эканига шубҳа йўқ. Бироқ бу ташкилотнинг қолган аъзолари Россиянинг барча қарорларини сўзсиз маъқуллайди дегани эмас. Битта давлат минг қудратли бўлгани билан ҳаммани ўз измига бўйсундира олмайди. Айниқса, интеграцион тузилма доирасида мамлакатлар, хоҳлайдими-йўқми, бир-бирининг позицияси билан ҳисоблашишга мажбур. ЕОИИда консенсус тамойили амал қилади. Яъни томонлар муайян масалада бир тўхтамга келмагунича, биронта ҳам қарор қабул қилинмайди.\nУмуман олганда, мамлакатимиз раҳбарияти кенг жамоатчилик билан бирга ташкилотга аъзоликдан кўриладиган фойда ва зарарларни, плюс ва минус жиҳатларни синчковлик билан ўрганиб чиқмоқда. Якунда оқилона қарор қабул қилинишига ишончимиз комил.\nИжроия қўмитаси аъзоси,\n“Мароқанд мева сабзавот”\nжамияти бош директори


«ISHONCH»ДА ХАЛҚ БИЛАН МУЛОҚОТ — Ishonch Gazetasi\n«Ishonch» ва «Ishonch-Доверие» газеталари таҳририяти интернет сайти ва ижтимоий тармоқлардаги саҳифалари, шунингдек, бевосита газеталар орқали янги — «Жавоб излаётган саволлар» саҳифаси ташкил этилаётганини маълум қилади. Эндиликда Сиз ўзингизни қизиқтирган — ижтимоий, сиёсий, иқтисодий, маиший, тиббий, ҳуқуқий ва бошқа мавзулардаги саволларингизни бизга йўллашингиз мумкин.\nСаволлар, аввало, газета саҳифалари орқали тегишли идоралар мутасаддилари эътиборига ҳавола этилади. Уларга қонун доирасида жавоб ва изоҳлар талаб қилинади. Саволларга жавоб олиниши жамоатчилик назорати тамойили асосида амалга оширилади.\nМуштарийларнинг йўллаган муносабатлари газета ва интернет сайтимиз ва ижтимоий тармоқлардаги саҳифаларимиз орқали эълон қилиб борилади. «Ishonch» сизга ёрдам беришга, энг муҳими, ишончингизни оқлашга интилади.\nБизнинг манзил: 100165, Тошкент шаҳри, Бухоро кўчаси 24-уй.\nСаволларингизни «Ishonch» ва «Ishonch-Доверие» газеталарининг теллеграммдаги /t.me/gazetaishonch , фейсбук ижтимоий тармоғидаги https://www.facebook.com/ishonchgzt/ ёки xatlar@ishonch-doverie.uz электрон манзилига юборишингиз сўралади.\nҲАР ҚАНДАЙ МАСАЛАГА ЕЧИМ МИЛЛИЙЛИКДАМИ


ZAMIN.UZ / Дунё / 18 Ноябр 2015 года292\n17 ноябрь куни АҚШда Парижга йўл олган икки рейс портлаш тўғрисидаги аноним таҳдидлар туфайли мажбурий қўнишни амалга оширди. Бу ҳақда Meduza хабар беради. Лос-Анжелесдан парвоз қилган Airbus A380 Солт-Лейк-Ситига қўнишга мажбур бўлди. Самолёт бортида 500 га яқин одам бўлган. Бундан ташқари, Вашингтондан Парижга йўл олган самолётнинг ҳам Галифакс аэропортига қўнишига тўғри келди. Унинг бортида 262 нафар йўловчи бўлган. Ҳар иккала самолёт Air France авиакомпаниясига тегишли бўлган. Компаниянинг маълум қилишича, ушбу рейсларда портлаш амалга оширилиши мумкинлиги ҳақидаги аноним хабарлар самолётлар ҳавога кўтарилгандан сўнг олинган. Манба: Daryo.uz\nЎқишни тавсия қиламиз Давид Луиз: Менга қўйиб берса Парижга қайтмаган бўлардим\n12:13 / 16-11-2015


Ўзбекистонда ҳуқуқ ҳимоячиларидан икки нафари товламачиликда айбланиб, яқин кунларда жавобгарликка тортилади. Бу ҳақда www.press-uz.info сайти хабар қилди.\n24 январ 2021, Тошкент вақти: 11:19\nЎзбекистон Ички ишлар вазирлиги вакили Алишер Шариповнинг билдиришича, Аъзамжон Фармонов ва Алишер Кароматов иши бўйича тергов-суриштирув ишлари якунланган ва уларнинг иши судга оширилиши мумкин.\nА.Шариповнинг таъкидлашича, ҳуқуқ ҳимоячилари Жиззах вилоятида бир фуқарога шантаж билан таҳдид қилган.\nЎзбекистон инсон ҳуқуқлари жамиятининг жорий йил 29 апрелда ҳибсга олинган бу аъзолари ўзларига қўйилаётган айбловни рад этиб, айблов сиёсий асосга эгалигини айтган.


"Қизилқум" - "Локомотив". Устунлик "темирйўлчилар" томонида\n20 октябрь, 2017, 14:25\nБугундан Олий Лигада 25-тур учрашувлари старт олади. Мамлакатимизнинг амалдаги чемпиони “Локомотив” ҳозирда 54 очко билан мусобақа жадвали да пешқадамлик қилмоқда. Тошкентлик “темирйўлчилар” 25-турда Навоийнинг “Қизилқум” жамоаси майдонига сафар уюштиришади.\nТаъкидлаш жоизки, бу икки клуб ҳозиргача миллий чемпионатларимиз доирасида 25 марта ўзаро ўйин ўтказишган. Ўйинларнинг 14тасида “Локомотив”, 7тасида “Қизилқум” зафар қучган, 4та баҳсда дуранг натижа қайд этилган. Тўплар нисбати 18-36 “Локомотив” фойдасига.


Ўзбеклар қалбини ҳам забт эта олган 10 та машҳур ҳинд қўшиқлари – Interfax.uz\nЎзбеклар қалбини ҳам забт эта олган 10 та машҳур ҳинд қўшиқлари\nЖоржтаундалигимда (Вашингтон, D.C.) Виржинияда яшайдиган ватандошлар билан учрашишим керак эди. Меҳмонхонага Убер такси чақирдим. Кун иссиқ, дим. Салқингина таксига ўтириб, таксичи билан саломлашдим. Меҳмонхонадан бироз узоқлашгандан кейин, таксичи “Мусиқа қўйишимга қарши эмасмисиз?“, деди. Ҳиндлигини машинага ўтирганимдаёқ пайқагандим. “Қўяверинг, истасангиз ҳинд қўшиқларидан қўйинг“, дедим, энг яхши бизнес тренерлардан бири Бобоёр Тўраев медитация учун ҳинд қўшиқларидан яхшиси йўқ дегани эсимга тушиб кетиб. Таксичи кўзлари чақнаб, хурсанд бўлиб кетди. Унга мен ҳам Осиёдан эканлигимни, ҳинд киноларини кўриб катта бўлганимизни айтдим. Йўл йўлакай танишиб кетдик.\nРажеш Ҳиндистоннинг Ҳаряна деган штатидан экан. АҚШга келганига 8 ой бўлибди. Ахборот технологиялари соҳаси мутахассиси экан. Ўзига мос ишни АҚШга келибоқ топибди, Убер таксида ҳам тирикчилик қилиб тураркан. Хуллас, ғирт ўзимиздан экан.\nВиржинияга етгунимизча ўнлаб ҳиндча қўшиқларни қўйди. Лекин, орасида биронта мен билган саундтрек чиқмади. Ўзи билганим ҳам кўп эмас.\nҲатто “Зита ва Гита“ фильмини билмайдиган ҳиндистонлик янги дўстимдан нима ҳам кутишим керак эди. Лата Мангешкардан қўй дедим. “Apple Music“дан Лата Мангешкарнинг “Энг саралари“ деган альбомини топиб, қўйиб берди.\nДеярли барчаси таниш бўлиб чиқган қўшиқлар альбомини менга ҳам улашишини сўрадим. Хуллас, Ражеш билан АҚШ пойтахтининг кенг ва равон йўлларида “юз йилдан“ бери эшитмаган қадрдон ҳиндча қўшиқларни эшитиб кетдик. Унга бу қўшиқлар ўзбек кино ва мусиқа шайдоларининг ҳам қалбларини забт этганлигини айтдим.\nLata Mangeshkar va Roop Kumar Rathod – Tere Liye\nLata Mangeshkar va Udit Narayan – Humko Hamise Chura Lo\nJatin Lalit va Lata Mangeshkar – Kabhi Khushi Kabhie Gham\nShreya Ghoshal – Silsila Ye Chahat Ka\nLata Mangeshkar va Kumar Sanu –Tujhe Dekha Toh\nAmit Kumar, Jatin Latit Sonu Nigam, Alka Yagnik, Udit Narayan, Kavita Krisgnamurthy – Bole Chudiyan\nUdit Narayan va Lata Mangeshkar – Dil To Pagal Hai\nShankar-Ehsaan-Loy va Sonu Nigam – Kal Ho Naa Ho\nLata Mangeshkar va Sonu Nigam – Do Pal\nSandesh Shandilya, Sonu Naigam va Alka Yagnik – Suraj Hua Maddham


9 декабрь- компьютер сичқончаси тақдим этилган сана » Ўзбекистон янгиликлари – Zamin.uz\n9 декабрь- компьютер сичқончаси тақдим этилган сана\n1968 йилнинг 9 декабр санасида Дуглас Энгельбарт биринчи компьютер сичқончасини намойиш этади. У 1963 йилдан бери Стэнфорд тадқиқот марказида мазкур ихтиро устида олиб бораётган эди. Кашфиёт 1970 йилда патентланади.\nБиринчи сичқонча корпусдан бироз чиқиб турадиган иккита кичик ғилдиракларга эга бўлган. Бироқ Энгельбарт мазкур ёндашувдан тезда воз кечиб, кейинчалик узоқ йиллар давомида компьютер сичқончалари учун умумий стандарт вазифасини бажарган доирали ўтказгичдан фойдаланади, деб ёзмоқда Terabayt.uz сайти.\n1981 йилда ишлаб чиқарилган Xerox 8010 Star Information System компьютери сичқонча билан сотувга чиқарилган илк бундай турдаги қурилмага айланади. Аксессуар учун ўша вақтда 400 доллар нарх белгиланган (!). Бироқ орадан икки йил ўтгач, Apple томонидан 25 доллар эвазига чиқарилган Lisa сичқончаси таъсирида гаджетнинг нархи кескин тушиб кетади.\nТеглар: патентланади вақтда Terabayt ёндашувдан биринчи этади\nИнтернет ихтирочиларидан бири ҳаётдан кўз юмди\n19:09 / 16-04-2017\nApple Watch савдолари 71,6 фоизга тушиб кетди\n15:35 / 26-10-2016\nApple нинг 200 минг долларлик ноёб компьютерини утилизацияга топшириб юборган аёл қидирилмоқда\n16:36 / 01-06-2015


Мўғил татар қиссаси 01-қисм - Ўзбек тили - Абу Абдуллоҳ Шоший\n- Тарихни ўрганишнинг аҳамияти;\n- Мўғуллар зоҳир бўлган вақтида содир бўлган воқеаларнинг, хозирги кунимиздаги воқеаларга ўхшаш томонлари;\n- Мўғуллар оёққа турган вақтда оламнинг аҳволи;\n- Мўғуллар оёққа турган вақтда ислом умматининг ҳолати;\n- Мўғуллар оёққа турган вақтда салбчиларнинг ҳолати;\nТарихни ўрганишнинг аҳамияти\nМўғул ҳодисаси ва ҳозирги кунимиз\nОлам Мўғуллар дунё саҳнасига чиққанда\nИслом Мўғуллар дунё саҳнасига чиққанда\nСалибчилар Мўғуллар дунё саҳнасига чиққанда\n«Эй мўминлар, Оллоҳдан ҳақ-рост қўрқиш билан қўрқинглар ва фақат мусулмон бўлган ҳолларингда дунёдан ўтинглар!»\n«Эй инсонлар! Сизларни бир жондан (Одамдан) яратган ва ундан жуфтини (Ҳаввони) вужудга келтирган ҳамда у икковидан кўп эркак ва аёлларни тарқатган Роббингиздан қўрқингиз! Яна ораларингиздаги савол-жавобларда ўртага номи солинадиган Оллоҳдан қўрқингиз ва қариндош-уруғларингиз (билан ажралиб кетишдан сақланингиз)! Албатта Оллоҳ устингизда кузатувчи бўлган зотдир»\n«Эй мўминлар, Оллоҳдан қўрқинглар, тўғри сўзни сўзланглар! (Шунда Оллоҳ) ишларингизни ислоҳ қилади ва гуноҳларингизни кечиради. Ким Оллоҳга ва Унинг пайғамбарига итоат этса, бас у улуғ бахтга эришибди»\nИслом тарихини ўрганиш ва тарихда ўтган воқеа ва ҳодисалардан ибрат олиш мақсадида суҳбат қуриб, суҳбатимизни доктор Роғиб Сиржонийнинг дарсларидан фойдаланган ҳолда олиб борамиз. Ҳижрий VII-аср, мелодий XIII-асрларда ислом оламида содир бўлган воқеалар, "Мўғуллар тарихи бошланишидан, тор-мор қилингунигача бўлган ҳодисалар", суҳбатимиз мавзуси- дир.\nТарих ибратларга бой бўлиб, Оллоҳ таолонинг халқлар устида жорий қилган қонунларини ўрганишда муҳим аҳамиятга эгадир. Ислом уммати тарихда кўп ҳодисалар гувоҳи бўлди, унинг энг аянчлиларидан бири мўғулларнинг ислом умматига бало бўлиб келгани, Ислом диёрларини вайрон қилганидир.\nОллоҳ таолонинг ер юзида ўзгармас қонунларни жорий қилганлиги, инсонларга бўлган раҳматидандир. Мана шу қонунлар сабабидан инсонларнинг ҳаёти давом этиб, сақланиб келади ва халқлар ҳаёт мобайнида шу қонунларга таянади. Агар ҳар бир замон ва маконда ўзига хос қонунлар бўлмаганида, инсонларнинг ҳаёти мураккаблашиб кетган ва барча ҳосил бўлган тажрибалар йўқолган бўлар эди. Лекин Оллоҳнинг фазли марҳамати билан ҳосил бўлган тажрибалар йўқолмайди, ҳаётимизда кеча содир бўлган ҳодиса бугун такрорланади, бугун содир бўлгани эса эртага қайтарилади ва мана шундай қиёматгача давом этади. Шу ўринда ислом тарихи ва ундан бошқа тарихларни ўрганишнинг аҳамиятини англашимиз мумкин бўлади. Содир бўлган воқеава ҳодисалар доим такрорланиши билан бирга, бир-бирига айнан ўхшаш суратда юзага келади. Зотан, ер куррасида янги содир бўлган нарсанинг ўзи йўқ. Тарихни ўрганар эканмиз, олдин бўлиб ўтган бирон ҳодисани ҳозирги кунимиздаги ҳодиса билан бир хиллигини билсак, биз унинг оқибати нима билан якун топишини осонгина хулоса қилишимиз мумкин бўлади. Агар бу ҳодиса ғалаба ва мувофақият билан тугаган бўлса, биз ҳам шу йўлдан давом этиб нусратга эришишимиз, аксинча мағлубият ва мувофақиятсизлик билан якун топган бўлса, ўтганларнинг хатосини такрорламаслик учун, бу йўлдан узоқ бўлмоғимиз лозим бўлади. Шу тариқа тарихни ўрганиш, тарихни тартибга солади ва уни тирилтиради. Тарихни овуниш учун ёки университетлардагина ўрганиш ярамайди, балки воқеъликда амал қилиш учун ўрганишимиз лозим бўлади. Бу суратда тарихни ўрганиш, аниқ мақсадга қаратилган бўлиб, бу мақсад, ундаги ибратни баҳс этишдан иборатдир. Оллоҳ таоло китобида шундай марҳамат қилади:\n"Дарҳақиқат, уларнинг қиссаларида ақл эгалари учун ибрат бордир"\nОллоҳ таоло қуръоннинг учдан бир қисмини қиссалардан иборат қилдики, бу билан мусулмонлар, ўтган умматлардаги Оллоҳнинг қонунларини ўрганишлари ва бу қонунларнинг собит, барқарор эканини билишлари, воқеа содир бўлишидан олдин унга таёргарлик кўра билишлари ва ундан фойда олишлари учундир. Бунга ҳар бир қиссани чуқур ва атрофлича тафаккур қилганимизда эришамиз. Асосий кўзланган мақсад ҳам шудир,\n"Улар тафаккур қилсинлар учун бу қиссаларни сўйланг"\nТарихдан сўз борар экан, тарихий саналар аҳамияти ва шу билан бирга эътибордан четда қолаётган ҳижрий сана ҳақида бироз тўхталиб ўтишни мақсадга мувофиқ деб билдик. Исломий тақвим ёки ҳижрий сана, мелодий 638 йилда ҳазрати Умар разиаллоҳу анҳу томонидан жорий этилгандир. Ушбу тақвим қамарий тақвим бўлиб, ойнинг ҳаракатига асосланган. Умар разиаллоҳу анҳу ўша даврда амалда бўлган тақвимлар ўртасида юзага келган зиддиятларни бартараф қилиш мақсадида бу тақвимни жорий қилган эди. Тақвимнинг бошланиш нуқтаси сифатида, пайғамбаримиз саллолоҳу алайҳи васаллам Маккадан Мадинага ҳижрат қилган йилнинг боши, Муҳаррам ойининг биринчи куни танланган. Биринчи ҳижрий сананинг биринчи куни мелодий, яъни григорян тақвими ҳисобида 622 йил 16 июлга тўғри келади. Пайғамбаримиз саллолоҳу алайҳи васалламнинг ҳижратлари эса, григорян тақвимининг 622 йили сентябр ойига, яъни ҳижрий робиъул аввал ойига тўғри келган эди. 12 қамарий ой, 1 кун фарқ бўлиши эҳтимоли билан тахминан 354 кунни ташкил қилади, шамсий санадан бир йилда 10 ёки 11 кунга камдир. Ҳижрий сана мелодий сананинг қайси кунларига мувофиқлигини ёки бунинг аксини кўрсатиб берадиган компютер программалари етарлича ишлаб чиқилган.\nБиз имкон қадар баъзилар учун янада тушунарли бўлсин, деган мақсадда ҳижрий саналарни тахминан мелодий қайси санага мувофиқлигини айтиб кетишни лозим деб топдик.\nҲижрий VII-аср, мелодий сана ҳисобида XIII-асрда мусулмонлар тарихида, балки ер курраси тарихида ўта муҳим ҳодисалар рўй берди. Яъни ер юзида янги, даҳшатли ва мудҳиш бир куч юзага келди ва бу куч таьсирида умумий тарзда дунёда ва хос тарзда ислом ерларида катта ўзгаришлар содир бўлди, бу куч мўғул давлатининг кучи эди. Мўғуллар қиссаси барча ўлчовларда ҳайратомуздир. Қиссада арзимаган сондаги мўғул халқининг заиф ҳолдан кучли ва кучли ҳолдан заиф ҳолга ўтишига жуда оз вақт кетганлиги, бунинг барчаси хаёл, бўлиши мумкин эмас, дейишимизга сабаб бўлиши мумкин. Лекин, Оллоҳ таоло бир давлатни азиз ва қудратли, бошқасини эса, хор қилади.Тарихда, инсонлар ва тарих назарида жуда оз саналган халқлар яшаб ўтди, биринчи гал Оллоҳ таоло уларни хор қилган бўлса, бошқа сафар азиз ва қудратли қилди. Мана шундай, Оллоҳ таоло хоҳлаганини азиз ва хоҳлаганини хор қилади. Мулк ёлғиз унинг қўлидадир. Албатта у барча нарсага қодир зотдир.\nҚиссадаги воқеалар, ундаги кўрсаткичлар, қатл қилинган қурбонларнинг, аскарларнинг ва хиёнат- ларнинг сони муболаға даражада ҳайратланарлидир. Қиссанинг яна ажабланарли ери, ундаги воқеа ва ҳодисалар, бугунги кунимизда содир бўлаётган воқеа ва ҳодисаларга айнан ўхшашлигидадир. Гўёки, Оллоҳ таоло бизга ўзининг ер юзида жорий қилган қонунларининг собитлиги ва тарихнинг такрор- ланишидаги ҳақиқатни баён қилишни хоҳлаган- дек.Тарихни баҳс этар эканмиз, мозийдаги бир қанча ҳодисаларнинг, ҳозирда уммат дуч келаётган ҳодисаларга ўхшашлигини топамиз. Уни кўриб чиқмоқчи бўлган қиссамиз, яъни "мўғуллар қиссаси"нинг мисолида кўришимиз мумкин, ҳозирги кунимизда ҳам уммат учун ўта муҳим бўлган ҳодисалар, "мўғуллар қиссаси" юз берган айни минтақаларда ва айни шаклда содир бўлмоқда. Оллоҳ таоло ҳижрий VII-аср, яъни мелодий XIII-асрда уммат ўз бошидан кечирган воқеа ва ҳодисаларни, бугунги кун ҳижрий XV-аср, яъни мелодий XXI-асрда дуч келаётган воқеаларнинг айнан такрори қилди. Орадан VIII аср ўтса ҳам, ҳодисалар бир хилдир. Бугун ўша ҳодисалар Афғонистонда, Ўзбекистонда, Ироқда, Фаластинда, Эронда ва бошқа ислом диёрларида такрорланмоқда... Мўғуллар воқеасини ўрганувчи киши, ҳозирги кун билан тарих орасини боғлай олади ва шунингдек, Оллоҳ азза ва жалланинг халқлар устида ва ер юзида жорий қилган қонунларини фаҳмлай олади. Бу дарсларимизда ҳар бир воқеага атрофлича, муфассал киришни мақсад қилмадик, агар ҳар бир воқеани муфассал баҳс қилсак, жуда чўзилиб кетиши эътибори билан, воқеалардаги ибрат ўринларини ва уларни замонамизда содир бўлаётган ҳодисаларга ўхшаш жиҳатларини баҳс қиламиз, қисқача мағлубият ва ғалаба сабабларини таҳлил қиламиз, иншааллоҳ. Янада кенгроқ маълумот олишни истаганлар исломий кутубхоналарга мурожат қилишлари мумкин. Оллоҳ субҳанаҳу ва таолодан тавфиқ сўраймиз ва бу ажиб қиссадаги ҳар бир калима ва ҳарфларидан барчамизни фойдалантиришини илтижо қилиб қиламиз....\nМўғуллар ҳижрий VII-асрнинг бошларида кучайиб, оёққа тура бошлади. Буни фаҳмлаш учун ўша замонда ва ўша пайтда ер юзида ўз таъсирини ўтказа оладиган қандай кучлар борлигига назар солишимиз керак бўлади. Ўша замонда ер куррасида иккита асосий ҳукмрон кучлар бор эди. Унинг биринчиси: ислом уммати бўлса, иккинчиси: салибчилар эди.\nБуларнинг ҳар бирига алоҳида тўхталиб ўтсак, ўша вақтда ислом умматининг ҳудуди, тақрибан дунёнинг ярмига тенг келар эди. Ислом мамлакатларининг чегараси шарқдан Хитойдан бошланиб, Осиёдан ўтиб Африканинг бир қанча ўлкаларига, ғарбдан Европа ва Андалусгача етган эди. Ҳудуд ниҳоят катта, лекин афсуслар бўлсинки, ўша даврда ислом оламининг аҳволи майдонининг кенглиги, нуфусининг кўплиги, молиявий, қурол-аслаҳа, илм-маърифат жиҳатдан бўлган имкониятлари кенг бўлишига қарамай, ўта аянчли бир ҳолатда эди. Чунки ислом уммати ичида авжга чиққан фитналар, бўлинишлар юзага келган, катта ислом шаҳарларининг сиёсий аҳволи кескин ёмонлашган эди. Ажабланарлиси, ҳижрий VI-асрнинг охирларида қувватли, ғолиб, бир бутун ва бош бўлган ислом уммати арзимаган 20-30 йил ичида шундай ачинарли ҳолатга тушишидир. Оллоҳ таолонинг қонуни жорийдир,\n"Бу кунларни одамлар орасида айлантириб турамиз"\nЎша пайтда ислом олами бир неча бўлакларга бўлиниб кетган бўлиб, улар орасида биринчиси ва энг каттаси Аббосийлар халифалиги эди, лекин минг афсуслар бўлсинки, ҳижрий VII-асрнинг бошларига келиб жуда заиф ҳолатга тушди. Аббосийлар халифалиги анчагина қадимги халифалик бўлиб, ҳижрий 132 йил, яъни тахминан мелодий 750 йилда Умавийлар давлати ағдарилгандан кейин хилофатни қўлга олган, ҳижрий VII-аср, яъни мелодий XIII-аср бошларида тақрибан 500 йиллик умри бўлган ва Боғдодни ўзига пойтахт қилиб олган халифалик эди. Сўнгра ҳижрий VII-аср бошларида Аббосийлар халифалиги анча заифлашди, ҳатто ҳақиқий суратда ҳукмронлик қила олмай қолди, фақатгина Ироқнинг ўртаси ва атрофигагина ҳукми ўтарди. Ироқнинг атрофида мустақиллигини эълон қилмасада, воқеъликда халифаликдан мустақил бўлган ўнлаб амрликлар бор эди. Ўша замонда Аббосийлар халифалигининг фақат номи қолган эди. Ҳозирги кундаги Британия қироллиги каби, Аббосийлар халифалигининг ҳам фақат тарихий рамзигина қолган эди. Аббосийлар ислом оламида 500 йил ҳукм қилиб келган бўлсада, айни даврда Ироқнинг ўртаси ва жанубий қисмигагина ҳукмронлик қилаётган эди. Ироқда, Аббосийлар халифалигида бани Аббосдан бўлган халифалар биринма-кетин алмашиб, халифа деган буюк исмга эга бўлиб келар, лекин ўша пайтда хоҳласалар ҳам бу буюк исмга ҳечам лойиқ эмасдилар. Чунки уларнинг бутун дарди хаёли дунё тўплаш, ўзининг чегараланган ҳудудида султонлигини мустаҳкамлашдан иборат эди. Ўзларининг вазифаларига ҳоким сифатида саҳиҳ назар билан қарамадилар, ҳокимнинг масъулиятларидан бўлган давлатнинг тинчлигини, омонлигини сақлаш, аскарларини қувватлаш, халқнинг маиший ҳаётини яхшилаш, мазлумларга ҳақларини бериб, золимлардан ўч олиш, Оллоҳнинг бандаларидаги ҳукмини қоим қилиш, маъруфга буюриб, мункардан қайтариш, исломга таалуқли бўлган барча нарсаларни ҳимоя қилиш, қалблар ва сафларни бирлаштиришни хаёлларига ҳам келтирмадилар. Бутун хоҳишлари мумкин қадар узоқ вақтлар халифа бўлиб турса, бас, ундан сўнг тахтни фарзандларига мерос қилиб қолдирса.... Шунингдек, мол-дунё жамғаришга, тонггача чўзиладиган базму-жамшид, тантаналар қилишга, куй, мусиқа, чалғу асбобларини тинглашга ҳирс қўйган эдилар. Ўша кундаги ҳокимларнинг аҳволи, ислом умматининг ҳокимига ярашадиган ҳаёт у ёқда турсин, авомдан бўлган оддий кишиларнинг соғлом ҳаёт тарзига ҳам тўғри келмасди. Халифанинг на ҳайбати ва на иззати қолганди.... Бу ҳижрий VII-аср, яъни мелодий XIII-аср бошларидаги Аббосийлар халифалигининг аҳволи эди.\nИслом оламидаги иккинчи бўлакни Миср, Шом, Ҳижоз ва Яман, деб тасаввур қилиш мумкин. Бу иқлимлар ҳижрий VII-аср, яъни мелодий XIII-аср бошларида Салоҳиддин Айюбийнинг неваралари бўлмиш Айюбийлар қўл остида эди. Бу ерлар "Ҳиттийн" ва "Ал-арок ал-холида" жангларида Салибчилар устидан ғалаба қозонилиб, мусулмонлар қўлига кирган эди. Лекин минг афсус, бу минтақадаги ҳокимлар, бу буюк инсон каби бўлмадилар, тахт талашишди ва бир бутун Айюбийлар давлатини кичик подшоликларга бўлиб олишди. Шом Мисрдан, Ҳижоз Ямандан ажралди, мустақил бўлди. Балки Шомнинг ўзи, бир неча амирликларга бўлиниб кетди. Ҳимс, Ҳалаб ва Дамашқдан, Фаластин Урдундан ажралиб чиқди. Салоҳиддин Айюбий раҳимаҳуллоҳ Салибчилар қўлидан оғир машаққат, қаттиқ жадаллар ва кўп қонлар тўкилиши эвазига озод қилган бу ерлар, мусулмонлар ўртасидаги бундай хунук тафриқаланишдан кейин, яна янгидан Салибчилар қўлига ўтади. Ва лаа ҳавла валаа қуввата иллаа биллаҳил алиййил азийм.\nИслом оламидаги учинчи бўлак, Мағриб ва Андалус ўлкаларидир. Бу ўлкалар ўша вақтларда муваҳҳидлар давлати амирининг қўл остида бўлиб, жуда кучли ва қудратли давлат эди. Шарқдан Ливиядан бошланиб ғарбдан Мағрибгача, шимолдан Андалусдан бошланиб жанубдан Африканинг ўртасигача ҳукм юргизар эди. Ҳижрий VII-аср бошларига келиб, секин-аста кучсизланиб, сўна бошлади. Ҳижрий 609, яъни мелодий 1212 йилда бўлиб ўтган "ал-Иқоб аш-Шаҳиро" жанги, муваҳҳидлар давлатига ҳал қилувчи зарбани берди, натижада бу улкан давлат қулади ва Андалус, Африка ва Мағрибга бўлиниб кетди.\nИслом оламидаги тўртинчи бўлак, бошқа давлатларга нисбатан жуда катта бўлиб, тақрибан ислом оламининг бутун шарқий қисмига ҳукмронлик қилган Хоразм давлати эди. Хоразм давлатининг майдони бепоён бўлиб, Осиёнинг катта ўлкаларини ўз ичига олган эди. Унинг ҳудуди, шарқдан Хитойнинг ғарбидан бошланиб, ғарбдан Эроннинг катта қисмларигача давом этган эди. Аббосийлар халифалиги билан узоқ ва чуқур келишмовчиликларга борган, улар ўртасида ҳисобсиз даражадаги фитна, иғволар юзага келган эди. Аббосийлар халифалиги билан, Салжуқийлар, Ғурийлар, Турклар ва бошқа мусулмонлар билан мунтазам жанглар олиб борар эди. Хоразм давлатининг нафақат атрофидагилар билан, ҳатто ўзининг ичидагилар билан ҳам муаммоси етарли эди.\nИслом оламидаги бешинчи бўлак, Ҳиндистон давлати эди. Ҳиндистон агарчи, ҳозирда ҳиндусларнинг ҳукмда бўлса-да, қадимдан ислом ҳукмида эди. У ерда узун асрлар давомида ислом ҳукм сурди, ўша пайтда Ғурийлар қўл остида эди. Сал олдин айтганимиздек, Хоразм давлати билан кўп ва такрор-такрор жанг қилиб турарди. Бу минтақа ҳақиқатан жуда беқарор ва бетартиб минтақа эди.\nИслом оламидаги олтинчи бўлак, Форс минтақасининг ғарбий қисми, Осиёнинг ўртасида жойлашган кенг минтақа, ҳозирги кундаги Эрон бўлиб, Аббосийлар халифалигига ёнма-ён жойлашган эди. У шия тоифасининг энг хабисларидан бўлган Исмоилия тоифасининг қўл остида эди. Бу тоифа ақидада жуда кўп ихтилофларга борганидан, кўпчилик уламолар уларни исломдан тамоман чиқанлигига ҳукм қилишган, динни фалсафага аралаштириб юборган, асли мажусийларнинг авлодлари бўлган, зоҳирида исломни даъво қилиб, ботини мажусий бўлган, қуръон оятларини нафс-ҳаволарига биноан таъвил қиладиган, исломдаги кўпгина фарзларни ҳамда пайғамбар ва шариатни инкор қиладиган тоифадир. Улар салтанат ва мулк ортидан қувганлари сабаб, асосий эътиборларини қурол-аслаҳа, жанг ишларига, қалъа ва қўрғонлар бино қилишга, ҳамда армия ишларига қаратган эдилар. Улар энг хатарли ботиний тоифалар жумласидан ҳисобланади. Улар исломий шахсиятлар: халифалар, амирлар ва уламоларга жиноят ва тажовузлар содир этишар эдилар. Бу тоифа Ироқнинг шарқий қисмида ва Хоразм давлатининг ғарбий қисмида мавжуд бўлиб, бу икки давлатдан мустақил эди.\nИслом оламидаги еттинчи бўлак, Анадол минтақаси бўлиб, ҳозирги Туркиядир. Бу минтақада Салжуқийлар ҳукмрон эди. Уларнинг асли турклар бўлиб, мозийда буюк тарих ва катта жиҳодлар соҳибларидир. Ал-фазз Алп-Арслон раҳимаҳуллоҳ қўмандон бўлган даврларда анча қувватли ҳисобланган. Бу минтақа Византия императорлиги билан ёнма-ён жойлашгани сабаб, жуда хатарли ва жуда таъсирчан бўлиб, Ал-фазз Алп-Арслон раҳимаҳуллоҳнинг неваралари ҳукм юрғизган даврга келиб ўта заиф ва хор ҳолатга тушди.\nЮқорида санаб ўтилган давлатларнинг ўша вақтда мавжудлиги, ислом олами Аббосийлар хилофати ҳукмига исмдагина кирганини англатади. Мулоҳаза қилсак, ўша замонда мусулмонлар ўртасида фитна-фасод жуда кенг тарқалган, жангу-жадал авжига чиққан, гуноҳ ва маъсиятлар кўпайган ва мусулмонлар дунёга шўнғиган эдилар. Инсонларнинг қалбларига кабиралар ўрнашиб кетган, ҳатто "палончи пистончига зулм қилибди, палончи пистончини ўлдирибди, палончи пистончини қонини тўкибди", каби гап-сўзлар ҳар томонда қулоққа чалиниб турарди, инсонларнинг қадр-қиймати қолмаган эди. Ким ёки қайси қавм шу ҳолатга тушар экан, бу ҳолат алмаштирилиши аниқ ва турган гапдир. Ислом олами бу шаҳарлардаги анави заиф кимсалар устига бир фожиа келишини кутарди, ҳатто улардан кейин бошқа мусулмон авлодлар келиб, Оллоҳнинг изни билан бу ҳолатни ўзгартириб, исломга ҳайбатни, хилофатга қувват ва ютуқни қайтаришини кутарди.\nБу ўша даврда ер куррасидаги биринчи куч, ислом умматининг кучи эди. Лекин афсуслар бўлсинки, узун тарих давомида ислом уммати эга бўлиб келган бу куч, ўша даврга келиб емирилиш, парчаланиш ва тарқалишга юз тутган эди.\nЎша вақтда ер юзидаги иккинчи куч, салибчилар кучи эди. Шу пайтлар уларнинг маркази ғарбий Европада бўлиб, у ерларда уларга тегишли кўплаб қалъа ва қўрғонлари бор эди. Ўша даврда Европалик салибчилар мусулмонлар билан тинимсиз жанглар олиб боришарди, Англия, Франция, Германия ва Италия насронийлари Миср ва Шомга қарши машҳур салиб юришини қилар, Испания, Партугалия ва Франция насронийлари Андалусдаги мусулмонларга қарши кўплаб жанглар уюштиришар эди.\nЕвропанинг ғарбидаги салибчилар гуруҳига қўшимча, оламда ундан бошқа салибчи гуруҳлар ҳам бор бўлиб, бу гуруҳларнинг адоватлари ислом умматига нисбатан ҳаддан зиёд даражада эди. Улар билан ислом уммати орасида жанглар ҳеч тўхтамасди. Салибчи гуруҳларининг машҳурларидан Британия император- лиги, шарқий Рум давлати, бошқача қилиб айтганда Византия, яъни Константинополь давлати бўлиб, шарқий Европага ҳукмрон эди, мусулмон Анадолнинг ғарб томонида жойлашган давлат ҳисобланарди. Византия давлати Ислом давлати билан тарихлар оша аччиқ урушлар қилиб келган, лекин айни вақтда заиф ҳолатга тушганлиги сабаб, ислом уммати ерларига киришга тоқати йўқ эди.\nСалиб гуруҳларидан яна бири, Арманистон давлати бўлиб, Форснинг шимолида ва Анадолнинг ғарбида жойлашган эди. Туркиядаги Анадол минтақасидаги Салжуқийлар билан тинимсиз жанглар олиб боришарди.\nСалиб гуруҳларидан яна бири, Курж мамлакати, ҳозирги Грузия давлати бўлиб, у ерда баъзи маҳаллий васанийлар, яъни бутпарастлар бўлса ҳам, ҳукумат насронийлар қўлида эди. Ислом уммати ва Хоразм давлатига қарши мунтазам равишда уруш олиб борарди.\nСалибчилар ичида ўзлари оз бўлишига қарамасдан жуда хатарли саналган гуруҳлар бор эди, бунга сабаб, улар ислом оламининг Туркия, Фаластин ва Шом давлатларининг ичида жойлашганлиги эди. Ҳижрий V-аср 491йил, яъни мелодий 1098 йилдан бери Ислом олами ичида бош кўтариб келаётган бу салиб амирликларининг машҳурлари Антиохия, Акко, Тарабулус (Триполи), Байрут, Сайда ва бошқа минтақаларда бор эди.\nҲижрий VI-аср, яъни мелодий XII-асрнинг охирлари ислом олами учун анча мувофақиятли, Салибчилар учун эса, анчагина ҳалокатли-мувофақиятсиз келди. Ҳижрий VI-асрнинг охирлари 583 йилда, яъни мелодий 1187 йилда Шомдаги "Ҳиттийн" жангида Салоҳиддин Айюбий роҳимаҳуллоҳ салибчилар устидан ғалаба қозонди, бундан 8 йилдан кейин, ҳижрий 591, яъни мелодий 1195 йилда "ал-арок ал-холида" жангида Муваҳҳидлар давлати бошлиғи ал-Мансур ал-Муваҳҳидий Андалус насоролари устидан ғолабага эришди. Бу икки буюк ғалабадан ҳеч қанча вақт ўтмасдан ҳижрий VII-аср бошларига келиб, мусулмонлар қаттиқ заифлашди. Қувватли дарви билан заиф даври орасида атиги 20 йил фарқ бор эди.\nБугунги суҳбатимизга шу ерда якун ясаймиз, кейинги суҳбатимизда мўғулларнинг Ислом уммати ерларига бошлаган ҳужумлари, ислом давлатининг қайси ҳудудларига биринчи бўлиб кирганлиги, ислом уммати мўғулларни қандай қаршилаб олгани ва шу кабиларни мулоҳаза қиламиз, иншааллоҳ.\n"Ҳали мен сизларга айтаётган сўзларни эслайсизлар. Мен ўз ишимни Оллоҳга топширурман. Зеро, Оллоҳ бандаларини кўриб тургувчидир"\n Оли Имрон: 102


Абитуриентлар учун йилнинг энг оғриқли саволи: “B1ми, B2?” — Minbar\n3 май 11:09 5 дақиқада ўқийсиз Мақолалар\nЎзбекистон президентининг 2018 йил 5 июндаги 3775-қарорида 2019 йил 1 январга қадар Давлат тест марказига Олий ва ўрта махсус таълим вазирлиги, Халқ таълими вазирлиги билан биргаликда илғор халқаро имтиҳон тизимлари (TOEFL, IELTS, CEFR, SAT General, SAT Subject ва ҳ.) сертификатларига эга бўлган абитуриентларга тегишли фанлардан белгиланган энг юқори балл бериш ва ушбу фан тест синовидан озод қилиш тартибини ишлаб чиқиб, Вазирлар Маҳкамасига киритиш буюрилган эди. Ушбу қарордан ёшлар, зиёлилар ва эл-юрт келажаги учун бефарқ бўлмаган миллионлаб одамлар мамнун бўлди. Чунки ер юзидаги деярли барча нуфузли университетлар тан оладиган машҳур сертификатларнинг бизда тан олинмаслиги жуда ғалати ҳол эди.\nТайёрланган қарор лойиҳаси 2018 йилнинг ноябрь-декабрь ойларида Норматив-ҳуқуқий ҳужжатлар лойиҳалари муҳокамаси порталига (regulation.gov.uz) жойлаштирилди. Лойиҳада юқорида тилга олинган сертификатларнинг тан олиниши айтилган. Бироқ лойиҳанинг бир нечта банди кўпчилик мутахассислар ва ёшларнинг кескин эътирозига сабаб бўлди.\nҚарор лойиҳасида айтилишича, агар чет тили бакалавриат босқичига кириш имтиҳонларининг 1-блок фани бўлса, ДТМ томонидан бериладиган чет тилини билиш даражаси тўғрисидаги сертификатнинг B2 даражаси талаб қилиниши керак. Миллий сертификатнинг B1 даражаси талаби эндигина йўлга қўйилаётган, шу даража сертификатини қўлга киритиш ҳам мамлакатимиздаги ёшларнинг камдан-камига насиб қилаётган бир пайтда талабнинг кўтарилиши сабабини тушуниб бўлмайди.\nСоҳага алоқаси бўлмаган одамнинг нигоҳи билан қаралганда талабнинг кўтарилиши ижобий нарсадек кўринади, лекин тажрибали мутахассисларнинг фикрича ундай эмас.\nАмалдаги Давлат таълим стандартларига кўра лицей ва коллежлар битирувчилари чет тили чуқурлаштириб ўтиладиган йўналишни битираётган бўлса чет тилини B1+, бошқа йўналишни битираётган бўлса B1 даражада билиши талаб қилинади. Демак, чет тилидан B1, нари борса B1+ даражани ўргатадиган таълим дастурлари, дарсликлар ва ўқитувчилардан таълим олган битирувчиларга ўзлари эгаллаган билимдан юқори талаб қўйишни “гуммага пул бериб, шашлик олиб келишни буюриш”га ўхшатиш мумкин.\nБундан ташқари, масаланинг бошқа муҳим жиҳатлари бор.\nБиринчидан, чет тили билимларини ДТМнинг олий таълим муассасаларига кириш имтиҳонларида фойдаланиладиган, асосан грамматик саволлардан иборат бўлган тестлар ёрдамида “аниқлаш”, афсуски, ҳали ҳам давом этмоқда. Бу кўпчилик мутахассисларнинг фикрига кўра ҳозирги замонга мутлақо мос келмайдиган усул. Чунки тил грамматикадангина иборат эмас ва тил билимини қоғозда акс этадиган тест саволлари билангина баҳолаб бўлмайди, у эшитилади, ёзилади ва гапирилади. Грамматикани яхши билиш тилни яхши билади, ундан фойдалана олади дегани эмас. Чет тилини билиш даражасини аниқлаш, баҳолаш ва сертификат бериш амалиётининг йўлга қўйилиши юқорида айтилган муаммони ҳал қилиш йўлидаги дадил қадамлардан биридир. Аммо абитуриент учун қарорда айтилган B2 даражадан кўра 30 талик “эскича” тестларга тайёрланиш осонроқ, шунинг учун ҳам замон талабига анчагина мос бўлган CEFR тестидан кўра ўша тестларга тайёрланишни истовчилар кўпаяди. Бу эса – орқага қадамдир.\nИккинчидан, дунёнинг кўпгина нуфузли университетлари ҳам чет тили талабини нари борса B2 қилиб қўяди, ваҳоланки, уларда таълим айнан шу тилда олиб борилади. Бизнинг университетларимиз бундай нуфузга эга бўлмасдан туриб уларга кириш учун талабнинг қийинлаштирилиши ёшларимизнинг каттагина қисмида ўзимизнинг университетлардан кўра талаби осонроқ, дипломи эса нуфузлироқ бўлган чет эл университетларини танлаш истагини рағбатлантиради. Улар четда таълим олиб, яхши мутахассис бўлиб қайтса нур устига нур, аммо биздаги меҳнат муҳити билан уларнинг дипломлари ўтадиган илғор мамлакатлардаги меҳнат муҳити ўртасида фарқ борлиги учун уларнинг қанча-қанчаси бошқа юртларда қолиб кетади.\nУчинчидан, Ўзбекистонда чет тилини B2 даражада биладиган ва ўргата оладиган ўқитувчилар кам ва буни яширмаслик керак. Бу муаммо марказдан узоқ, чекка ҳудудлар учун айниқса долзарб. Кўп мактабларда чет тили ўқитувчиси етишмайди. Вазият яхшиланмай туриб B2 даража талаб қилиш ақлга тўғри келмайдиган бир иш.\nҚарор лойиҳасининг миллий сертификатимизга оид бандлари бўйичаҳам муаммолар юзага келди. Масалан, шу пайтгача олинган B1 сертификатларининг тақдири нима бўлади? Уларнинг эгалари имтиёз берилгани учун ҳам пул тўлаб, ўқишини режалаштириб сертификатга эришган. Аммо янги бериладиган B1 сертификатларига имтиёз бермаслик ҳам адолатдан бўлмайди. Тасаввур қилинг, билими сизникидан пастроқ шеригингиз сертификат имтиёзи туфайли университетга киради, сиз эса йўқ. Чунки у B1 сертификатини олдинроқ олган, сиз эса кейинроқ. Бу сизга қандай таъсир қилган бўлар эди?\nЮқоридаги муаммоларга ечим сифатида қуйидагиларни таклиф қиламан:\nилғор хорижий сертификатларга қўйиладиган талабни пасайтириш;\nB1 сертификати имтиёзини ўз кучида қолдириш. Турли блоклар учун B1 даража балларини табақалаштириш (масалан, 1-блок 100 балл, 2-блок 90 балл, 3-блок 80 балл);\nаввал олинган B1 сертификатлари учун ҳам ушбу табақалаштиришни жорий қилиш;\nуниверситетлар рейтинги ва нуфузига кўра чет тили сертификати даражаси талабини мустақил белгилаш механизмини йўлга қўйиш;\nмиллий сертификат билан боғлиқ барча ўзгаришларни келгуси йилдан жори этиш;\nДТМ CEFR тестларининг мураккаблик даражаси ва сифатини халқаро CEFR нормаларидан ошириб юбормаслик.\nҚолаверса, миллий сертификат тизимига чет тили билимларини баҳолашнинг келажаги сифатида қаралишини хоҳлайман, эскича, самараси паст усулларни босқичма-босқич замонавий усулларга алмаштириш, яқин келажакда анъанавий грамматика тестларини қўллашга чек қўйиш керак деб ҳисоблайман.\nЧет тили фани асосий фан бўлган юз минглаб ёшлар, ўқитувчилар, ҳатто ота-оналар учун ҳам шу машмаша важидан бу йил жуда оғир бўлди. Умид қиламанки, масъуллар айтиб ўтилган муаммоларни ҳал қилиб, болаларимизнинг қалбидаги адолатга, келажакка бўлган ишончни тиклайдилар.


Akay City – жаҳоннинг таниқли девелопери ҳисобланган AKAY INSAAT'нинг Тошкентдаги биринчи катта қурилиш лойиҳасидир. Шу кунга қадар AKAY INSAAT томонидан 35 йил давомида кўплаб йирик лойиҳалар, жумладан, Анталиядаги 33 минг томошабинга мўлжалланган стадион, Ойдин Назили номидаги давлат касалхонаси, Анқарадаги Гази университети, Аkay Neris Residences ТЖМ каби иншоотлар яратилган.\nЯнги, инновацион турар-жой мажмуаси замонавий уй талаблари ҳамда халқаро стандартларга тўлақонли жавоб беради. Бинонинг пойтахт марказида қулай жойлашуви ижтимоий ҳаёт тарзи учун бир қатор шарт-шароитларни тақдим этади. Уй атрофида кўнгилочар боғлар, мактаблар, болалар боғчаси, спорт мажмуалари, супермаркетлар, дўконлар, тиббиёт муассасалари мавжуд бўлиб, керакли манзилга бир зумда етиб олиш имкони мавжуд. Шунингдек, сиз нафақат турар-жой хонадонларини, балки муваффақиятли бизнес учун мажмуанинг пастки қисмидаги тижорат мақсадида қуриладиган объектларни ҳам харид қилишингиз мумкин.\nМукаммал бино лойиҳаси, чидамли ва мустаҳкам қурилиш технологияси, кенг автотураргоҳ, бетакрор ландшафт манзараси – Akay City турар-жой комплексида мужассам. Сизда компания билан шартнома қилган ҳолда қулай тўлов усули орқали янги хонадонларга эга бўлиш ҳамда келажак учун муносиб капитал яратиш имкони мавжуд. Шошилинг!\nAkay City мажмуасига боғлиқ барча саволлар учун компаниянинг профессионал мутахассисларига мурожаат қилинг.


Япон шаҳрида пиёдаларнинг смартфондан фойдаланиши таъқиқланди | Mobinfo.uz\nЯпониянинг Ямато шаҳрида пиёдаларнинг смартфондан фойдаланишлари тақиқланди. Энди кўчада, ҳатто истироҳат боғларида яёв юрганлар смартфондан фойдаланишлари мумкин эмас. Бу ташаббусни шаҳарнинг аксарият аҳолиси — қарийб 240 минг киши ҳам қўллаб-қувватлади. Смартфондан фойдаланиш тақиқлангани ҳақида шаҳар вокзалидаги овоз кучайтиргич огоҳлантириб туради. Фақат бир нарса аниқмас — қоидабузарга қандай чора кўрилади?\nNTT Docomo маълумотига кўра, пиёдалар кўриш майдонининг 95 фоизини смартфон экрани банд этади. Яматолик айрим фуқаролар ушбу вазиятда айнан тақиқлов фойда беришига ишонишмаяпти. Улар бунинг ўрнига, масалан, одамларга огоҳ бўлиш ҳақида маслаҳатлар бериб муаммонинг ечимини топиш мумкин дейишмоқда.\nМаълумот ўрнида, Япония аҳоли жон бошига смартфонларсони бўйича дунёда биринчи ўринлардан бирида туради!\nЯпонцы представили олимпийские медали из переработанных смартфонов\nЗапись опубликована 03.07.2020 автором admin в рубрике Новости с метками смартфонлар, энг кучли Android-смартфонлар, Япония.\n← Xiaomi шаҳарда сайр қилишга мўлжалланган арзон электросамокат чиқарди Июнь ойининг энг кучли Топ-10 Android-смартфонлари →


Раҳимжон Али. "Қазо дарслари"дан дарслар (2013) | www.ziyouz.uz\nБош саҳифа МатбуотҲозирги давр матбуотиРаҳимжон Али. «Қазо дарслари»дан дарслар (2013)\nРаҳимжон Али. «Қазо дарслари»дан дарслар (2013)\nЧоп этилган 18.06.2014 МуаллифZiyouz.uz\n(Муғанний ижодига чизгилар)\nЎлим Ҳақ! У инкорсиз ҳақиқат!\nБалки бу дунёда барча ҳақиқатлар инкор қилинар, лекин инсоннинг ўлими инкорсиздир! Қўлимдаги мўжазгина бу китобчанинг муаллифи — устозимиз Муғанний.\nКитоб номи эса «Қазо дарслари».\nКитоб номи билан сизга алланечук туйғуни олиб киради. Китобни очишни бошлайсиз, китобнинг калити «Фотиҳа» тўртлигидир:\nУ КУНда ўпишар юзимдан,\nШирмой нон ёпишар сўзимдан.\nОртингдан кетяпман, етолмай,\nТопишар борганлар изимдан!\nҲа, бу бир тайёргарлик ёки тайёргарликка чорлов!\nКитоб тўртликлардан иборат бўлиб, беш қисмни ўз ичига олади ва барча тўртликлар «Роббим!» сўзи билан бошланади. Яъни буларнинг барчаси Раббга илтижо, Яратганга, Тарбия қилувчига илтижо! Шоир илтижо натижасида гоҳо «эркалик» қилади, гоҳо «шаккоклик» ҳам қилгандай бўлади, аммо барчаси Ҳақ йўлидаги холисликдан туғилади.\nКитобнинг биринчи қисми — «Муножот»дир!\nМен Сенинг КУНингга сиғмаган Сўзинг,\nЎзингга термилиб тўймаган Кўзинг.\nЗамонлар чархида титраган Кўза,\nМен Сенинг Ўзингдан Ўзингга Ўзинг!\nМазкур тўртликда бир дунё масала иҳота қилинган. Ва қанчалаб жавобсиз саволга жавоб қилса бўладигандай…\nМен Сенинг «КУН»ингга сиғмаган Сўзинг…\nБунда инсоннинг нақадар улуғлиги у юксак мақомда эканлиги шоир тилидан илк яралиш жараёни сўзланиляпти.\nБиламизки, «Кун фаякун» сўзи Қуръони Каримнинг кўпгина ерларида учрайди. «Бўл дейди бас, бўлади» маъносини англатувчи бу муборак калом ўзбек мумтоз адабиётининг ҳам илдизларидан ҳисобланади. Демак, шоир шундай демоқчи бўлади назаримда:\nАллоҳ «Бўл!» (яъни «КУН») сўзи билан бутун оламни, башариятни, борлиқни яратди. Ҳатто ерни олти кунда яратиб қўйди ва бу «Бўл!» буйруғи натижасида яралиш ҳанузгача давом этмоқда. Бунда вақт тезлиги билан бирга моҳирлик, ҳикмат ва юксак камолот пешқадамликдадир. Хўш, бу каломнинг ичида Одам яралдими?..\nЙўқ, яралмади. Одам Аллоҳнинг «Бўл!» деган сўзига сиғмади. Аллоҳ томонидан Одамни яратиш учун алоҳида «тайёргарлик» кўрилди. Сабаби маълум Аллоҳ Ўзининг ҳалифасини яратмоқчи эди. Ўзининг халифаси эса оддий бошқа мавжудотлар қаторида яратилиши мумкин эмас эди. Мазкур сатрда инсон нақадар олий даражали эканлиги яна бир карра эсланяпти.\nТўртлик давомида яна шуни уқиш мумкинки, инсонда яратувчининг Қудрати, Илоҳийяси борлиги, айтилади, сўнги сатрда эса бундай дейилади:\nБу сўз албатта Қуръони Каримга тақалади. Бақара сурасининг 156- оятидаги «Инна лиллаҳи ва инна илайҳи рожиъун» калимаси мазмунига ҳамоҳанг. «Албатта Аллоҳданмиз ва албатта Унга қайтамиз.»\n«Муножот» бўлимида Аллоҳга илтижо қилиниб ундан мадад сўраш ва албатта биз Унингсиз ҳеч ким эканлигимиз қаламга олинган.\nАқлимнинг кўзлари гумоним,\nКўнглимнинг кўзлари ёмоним.\nКўр бўлай, кўр бўлай, қўлимдан\nЕтаклаб юрса бас, иймоним.\nИймоннинг етаклаб юриши бу-Ҳидоят! Иймон етаклаб Ҳаққа элтади. Бироқ иймонсиз очиқ кўзларимиз билан ҳам кўпинча зулматларга ғарқ бўламиз, Ҳақни тополмай қоламиз. Қани энди бу кўзлар «кўр» бўлсаю иймон кўзи билан йўл топсак, унинг кўзи билан кўрсак дунёни!\nКитоб ажиб бир симфонияга ўхшайди. Баъзан қалбингизни титратса, баъзан хотиржамлик беради. Баъзан қалбингизга қалбингизни танитиб, ўзингизга ўзингизни кўрсатади ҳам. Китобнинг оҳанг оҳанрабоси сизни ўзига жипслаштиради, узилгингиз келмай қолади.\nЭндиги тўртликда шоир Ишқ сарҳадларига кўтарилиб, алал оқибат орифлик мақомида сўзлайди.\nЮзингдан Беҳиштга қандоқ бурилсам?\nНайлайин, ишқингга шундоқ берилсам?\nСаккиз жаннатингнинг завқин топарман,\nКўрсаму, куйсаму, ўлсам тирилсам…\nТўртлик сўнгидаги нуқталарга эътиборингизни қаратинг, яъни шу ҳол такрорланиши сўраляпти Ҳақдан. Ҳақнинг жамолини кўрсаю куйса, ўлса тирилса ва яна кўрса ва яна куйса ва яна ўлса ва яна тирилса…\nҒалати ҳолатга тушиб қолдингизми? Инсоннинг абадий умри фақат шундай давом этишини ўйлаб кўрдингизми? Ана ҳатто этингизни сескантириб ҳам юборди.\nМуғанний бир тўртлигида бутун тузилиши тупроқлигини таъкидлаб, тўртлик сўнгида шундай савол ташлайди:\nБошим тупроқ, юзим тупроқ — кун қайда?\nКун кўргани кўзим тупроқ — тун қайда?\nСўзим майда, изим қайда, насим-ей,\nЖон сеники, жисм тупроқ — мен қайда?\nШоирни бир қарашда тасаввуф аҳлидан деб ўйларсиз, лекин тасаввуф аҳлининг майларига «чўкиб ўлган» шоир майнинг ичидан излаганини тополмайди:\nАйтдилар: «Дайр аро майдасан,\nКосаю ва пайдар пайдасан.»\nҚонмайин шўнғидим жомига,\nМен чўкиб ўлдимай қайдасан?\nБу балки шеъриятда бир бурилишдир…\nУстоз тўрликларининг устунлари кўпинча Қуръони Карим ва Ҳадиси Шариф мазмун-моҳиятларига мувофиқдир. Тўртликлар суянган бу устунлар йиқилмас устунлардир. Биз ҳам домланинг шеърларинининг йиқилмаслигини, балки боқий сатрлар бўлиб қолишини умид қиламиз.\n«Муножот»нинг якуний тўртлиги эса мана бундай:\nСуйиб, суймоқликка кучим етмайди,\nКаломингдан ортиқ ечим кетмайди.\nИблис ишвасидан иймоним асра,\nМаҳшар мақомида ўчим ўтмайди.\nУстоз Муғанний сатрларини ҳали кўп шарҳ қилиш мумкин. Бу ишни биз ҳам қўлдан келганча бир мухлис сифатида кўз қарашларимизни жойлаштирдик. Ҳали бу тўртликлар келажакда кўп маротабалаб шарҳлар, мунозаралар қилинажак. Мен оддий бир мухлисман, лекин ишонаманки Худо ҳоҳласа келажакда албатта етук адабиётшунослар ечилмаган кўп сатрларни бизга изоҳлаб беришар. Бизнинг бу кичик ишимиздаги камчиликлардан узр сўрайман! Аллоҳ барчамиздан рози бўлсин!\n2013 йил, сентябрь, “Олам” газетаси\n← Аввалги Аввалги Хуршид Нуруллаев. Эзгу хаёллар қудрати\nКейинги → Кейинги: Жумагул Сувонова (1961)


Кўнгил кечинмалари. Қайтиш… – HURRIYAT\nКўнгил кечинмалари. Қайтиш…\n4 oy oldin Behzod 356\nҚанийди имконинг бўлса, қурбинг етса-да ота-онангга чет элларни кўрсатиб келсанг. Даврингда дунёни кўрсалар сенга дунёни кўрсатганлар. Қанийди…\n…Аям билан телефонда гаплашдим. Қишлоқда чироқ ўчибди. Айтишича, кунига 3-4 соат ўчаётган экан. Мен кенг ва ёруғ шаҳарнинг қоқ ўртасида, ишдан қайтиб машина бошқариб кетаётган эдим. Рул чамбарагини ғичирлатиб маҳкам қисаман. “Бекор!”. Мана бу мен кўриб турган ранг-баранг чироқларнинг бари бекор. Ота-онам қишлоқда, ёлғиз. Онажоним шам ёқиб, зерикканидан қайсидир журнални ўқиб чалғиган бўляпти, синиб қолган кўзойнагини тузатганича. Бир-бирларига қараб соғинади, соғинишни унутган фарзандларини. Ҳувиллаган ҳовли, чанг босиб ётган хоналар баттар қиздиради бу жараённи. Соғиниш билан тонглар отади… “Мен бу йўлларда юришга ҳақлиманми?!”.\n“Қайтай, ая, қайтай шу қишлоққа. Ўша тарафлардан ўзимга мосроқ иш чиқиб қолар. Амаллаб кетарман”. Хаёлим жойидамас. Тортаверади қишлоқ, тортаверади соғинч, кўнглимнинг бир четида ҳадик ҳам йўқ эмас. Улар қарияпти… “Йўқ, сендан умидим катта, биласан-ку! Ўша тарафларда оиланг билан тинч-тотув яшасанг, униб-ўссанг, дейман. Қишлоқда ҳеч вақо йўқ, болам!”. Кўнмайди. Ўзи келмайди. Келса ҳам икки кунда бўғилади. Она замин, кенгликлар уни қистайверади. “Кетаман, болам…”.\nҚизил чироқ. Тахминан 9-10 яшар бола машинам ойнасини тақиллатади. Ҳали ўзимга келганим йўқ. Хаёл сурганча ойнани тушираман. Қўлидаги нарсаларни кўрсатиб бир нималар дейди. Тушунмадим, ёнимдан минг сўм чиқариб бердим. “Бу етмайди. Онамнинг туғилган кунига совға олмоқчиман, етмайди. Менга кўп пул керак. Ундан кўра манави нарсаларни олинг!”. Қўлидагиларни кўрсатиб, илтижоли қарайди. Барини олдим. “Уйингга кет, совуқ!”.\nОйнани шошиб ёпаман. Худдики, мириқиб сураётган хаёлларим ўйноқлаб ташқарига қочиб кетадигандек қизғонаман. “…Туғилиб катта бўлган уйда, ота-она, ака-ука, опа-сингил, набира-ю чеваралар қуршовида оилавий ўтириш, ёқимли ва ширин суҳбатлар қуриш. Ўткинчи ҳаётда бир инсонга шу давранинг ўзигина етарли ва бу унинг учун улкан бахт-ку аслида”. Ким мақсад билан кимдир мақсадсиз, барибир вақт ўтяпти. Одам қарияпти. Дадам кучдан, аям кўз нуридан қолган. Мен нега ҳозир улар билан эмасман?! “Бу ердаги ёқимли лаҳзалар, чиройли манзаралар, яқин кўринган инсонлар, турфа маҳсулотлар-у “жарақ-жарақ” пулларнинг бари бекор. Илдизингдан нари кўкариб кета олмайсан барибир”.\nЯшил чироқ. Газ педалини қаттиқроқ босаман. Совға… Ҳеч бўлмаса шу ишни қойиллатдингми, дейман ўз-ўзимга. Эслайман, хотирамдан чиқмайди у кунлар. Баҳор фасли эди. Дадамга совға олиб бораман. Ичимда алам, кўзимда акси. Ҳеч кимга сездирмай аччиқ-аччиқ йиғлайман. Совға учун олган кийимим дадамга катта келади…\nОта-онадан бўлак келажакни кўзлаб, тақдирни измида узоқларда кўп қолиб кетибмиз. Ва… буни давом эттиряпмиз. Одатда дадам мендан бир ўлчам катта уст-бош киярдилар. Шу тахминда каттароғини олиб бораверибман. Совға қилган кийимимни эгнига илганида эса бехосдан кўнглим бўзлаб кетди. Буни тасаввур қилиш қийин. Гавдаси анча кичрайган, бир пайтлар мени осмонга отадиган билаклардан куч қолган эди. Назаримда ўрнимиз алмашиб, энди мен улардан катта ўлчамли кийимларни кияётгандекман. Ўзимни ёмон кўриб кетдим.\nУйга келиб, дадам мени бир пайтлар отгандек ўғлимни осмонга отиб кўзларимга ёш келади. Уни бағримга маҳкам босиб, худди аямдек “аташкам” деб эркалайман.\nNext Буюк Бобур